tripathysagar/odia_wiki huggingface dataset:
ସାରଦା ପ୍ରସାଦ ପ୍ରଧାନ ଜଣେ ଓଡ଼ିଆ ରାଜନୀତିଜ୍ଞ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ କାର୍ଯ୍ୟ କରୁଛନ୍ତି । ୨୦୨୪ ମସିହାରେ ଓଡ଼ିଶାରେ ହୋଇଥିବା ବିଧାନ ସଭା ନିର୍ବାଚନରେ ସେ ୧୭ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ରାଜନୈତିକ ଜୀବନ ସେ ଜଣେ ନିର୍ଦ୍ଦଳୀୟ ପ୍ରାର୍ଥୀ ଭାବରେ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଛନ୍ତି । ୨୦୨୪ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ, ସେ ମାହାଙ୍ଗା ବିଧାନ ସଭା ନିର୍ବାଚନ ମଣ୍ଡଳୀରୁ ନିର୍ବାଚନ ଲଢ଼ିଥିଲେ । ଏହି ନିର୍ବାଚନରେ, ସେ ସମୁଦାୟ ୮୮,୬୩୨ ଖଣ୍ଡ ଭୋଟ୍ ପାଇଥିଲେ ଏବଂ ତାଙ୍କର ନିକଟତମ ପ୍ରତିଦ୍ୱନ୍ଦୀ ବିଜୁ ଜନତା ଦଳର ପାର୍ଥୀ ଅଙ୍କିତ ପ୍ରତାପ ଜେନାଙ୍କୁ ୭,୪୨୩ ଖଣ୍ଡ ଭୋଟ୍‌ରେ ପରାସ୍ତ କରି ୧୭ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ ।
ଫ୍ୟାଟ ଏମ୍ବୋଲିଜ୍ମ ସିଣ୍ଡ୍ରୋମ ହୋଇଥିବା କୁହାଯାଏ ଯେତେବେଳେ ରକ୍ତ ସ୍ରୋତରେ ଚର୍ବି ପ୍ରବେଶ କରି ଲକ୍ଷଣ ଦର୍ଶାଏ । ଗୋଟିଏ ଦିନ ମଧ୍ୟରେ ଲକ୍ଷଣ ଆରମ୍ଭ ହୁଏ  ଏଥିରେ ପେଟେକିଆ ରାସ ହୋଇପାରେ, ଚେତନା ସ୍ତରର ହ୍ରାସ ଏବଂ ଅଣନିଶ୍ୱାସ ଅନ୍ତର୍ଭୁକ୍ତ ହୋଇପାରେ  ଅନ୍ୟାନ୍ୟ ଲକ୍ଷଣ ମଧ୍ୟରେ ଜ୍ୱର ଏବଂ ପରିସ୍ରା ହ୍ରାସ ହୋଇପାରେ  ମୃତ୍ୟୁ ହେବାର ଆଶଙ୍କା ପ୍ରାୟ ୧୦% ଅଟେ। ଫ୍ୟାଟ ଏମ୍ବୋଲିଜ୍ମ ସାଧାରଣତଃ ଫିମର କିମ୍ବା ପେଲଭିସ ପରି ବଡ଼ ହାଡ଼ ଭଙ୍ଗା ପରେ ହୋଇଥାଏ  ଅନ୍ୟାନ୍ୟ ସମ୍ଭାବ୍ୟ କାରଣ ମଧ୍ୟରେ ଅଗ୍ନାଶୟ ପ୍ରଦାହ, ଅର୍ଥୋପେଡିକ ଅପରେଶନ, ଅସ୍ଥିମଜ୍ଜା ପ୍ରତିରୋପଣ ବା ଲାଇପୋସକସନ ନାମ ଉଲ୍ଲେଖନୀୟ । ଅନ୍ତର୍ନିହିତ ପ୍ରଣାଳୀରେ ବ୍ୟାପକ ପ୍ରଦାହ ଜଡିତ ଥାଏ  ଲକ୍ଷଣ ଉପରେ ରୋଗ ନିର୍ଣ୍ଣୟ କରାଯାଏ ଏହି ରୋଗ ନିମନ୍ତେ ପ୍ରାୟ ସାହାଯ୍ୟକାରୀ ଚିକିତ୍ସା ଯଥେଷ୍ଟ ହୁଏ  ଏଥିରେ ଅମ୍ଳଜାନ ଚିକିତ୍ସା, ଶିରାଭ୍ୟନ୍ତର ତରଳ ପଦାର୍ଥ, ଆଲବୁମିନ ଓ ଯାନ୍ତ୍ରିକ ଭେଣ୍ଟିଲାସନ ଆବଶ୍ୟକ ହୁଏ । ଅସ୍ଥି ଭଙ୍ଗା ପରେ ସାଧାରଣତଃ ରକ୍ତରେ ଅଳ୍ପ ପରିମାଣର ଚର୍ବି ଦେଖାଯାଏ, କିନ୍ତୁ ଫ୍ୟାଟ ଏମ୍ବୋଲିଜ୍ମ ସିଣ୍ଡ୍ରୋମ କ୍ୱଚିତ ହୁଏ । ଏହି ଅବସ୍ଥା ପ୍ରଥମେ ୧୮୬୨ ମସିହାରେ ଜେନକର ନିର୍ଣ୍ଣୟ କରିଥିଲେ ।
ପ୍ରୋଷ୍ଟାଟାଇଟିସ ହେଉଛି ପ୍ରୋଷ୍ଟେଟ ଗ୍ରନ୍ଥିର ପ୍ରଦାହ ରୋଗ । ତୀବ୍ର ବା ଆକ୍ୟୁଟ ଓ କ୍ରନିକ ବା ଦୀର୍ଘକାଳୀନ, ଏହି ଦୁଇ ପ୍ରକାର ପ୍ରୋଷ୍ଟାଟାଇଟିସ ଦେଖାଯାଏ  ଆକ୍ୟୁଟ୍ ପ୍ରୋଷ୍ଟାଟାଇଟିସ କମ ଦେଖାଯାଏ, ହଠାତ୍ ଆରମ୍ଭ ହୁଏ ଓ ଯନ୍ତ୍ରଣା ହୁଏ  ଅତି କମରେ ତିନିମାସ ପର୍ଯ୍ୟନ୍ତ ରୋଗ ଥିଲେ କ୍ରନିକ୍ ପ୍ରୋଷ୍ଟାଟାଇଟିସ କୁହାଯାଏ; ଏହା ଏକ ସାଧାରଣ ରୋଗ ତ‌ଥା ଏହାର ଲକ୍ଷଣ ଆସେ ଏବଂ ଯାଏ  ତୀବ୍ର ପ୍ରୋଷ୍ଟାଟାଇଟିସ ରୋଗ ଜଟିଳ ହେଲେୟୁରିନାରି ରିଟେନସନ କିମ୍ବା ପ୍ରୋଷ୍ଟେଟ ଆବସେସ ହୁଏ  କ୍ରନିକ ରୋଗ ବାରମ୍ବାର ହେବା ଫଳରେ ମୂତ୍ରାଙ୍ଗ ସଂକ୍ରମଣ ହୋଇପାରେ । ତୀବ୍ର ରୋଗ ସାଧାରଣତଃ ଜୀବାଣୁ ସଂକ୍ରମଣ ଯୋଗୁ ହୁଏ କିନ୍ତୁ କ୍ରନିକ ରୋଗର କାରଣ ବିଶେଷ ସ୍ପଷ୍ଟ ହୋଇନଥାଏ  କ୍ରନିକ ରୋଗକୁ ଦୁଇ ଭାଗରେ ବିଭକ୍ତ କରାଯାଏ ଯଥା: କ୍ରନିକ ଜୀବାଣୁ ଜନିତ ପ୍ରୋଷ୍ଟାଟାଇଟିସ ଏବଂ କ୍ରନିକ ପ୍ରୋଷ୍ଟାଟାଇଟିସ/କ୍ରନିକ ପେଲଭିକ ଯନ୍ତ୍ରଣା ସିଣ୍ଡ୍ରୋମ । ଅନ୍ୟ ଏକ ବର୍ଗକୁ ଲକ୍ଷଣ ବିହୀନ ପ୍ରଦାହକାରୀ ପ୍ରୋଷ୍ଟାଟାଇଟିସ କୁହାଯାଏ   କୁହାଯାଏ  ରୋଗୀର ପରୀକ୍ଷା, ମୂତ୍ର ବିଶ୍ଳେଷଣ, ମେଡିକାଲ ଇମେଜିଙ୍ଗ, ପିଏସଏ ପରୀକ୍ଷା ଓ ବୀର୍ଯ୍ୟ ପରୀକ୍ଷା କରି ରୋଗ ନିର୍ଣ୍ଣୟ କରାଯାଏ  ରୋଗର ପ୍ରକାର ଉପରେ ଚିକିତ୍ସା ନିର୍ଭର କରେ  ତୀବ୍ର ବା ଆକ୍ୟୁଟ୍ ପ୍ରୋଷ୍ଟାଟାଇଟିସ ରୋଗ ନିମନ୍ତେ ଆଣ୍ଟିବାୟୋଟିକ ଦିଆଯାଏ ଓ କ୍ରନିକ ରୋଗରେ ଆଣ୍ଟିବାୟୋଟିକ, ଆଲଫା ବ୍ଲକର ଓ ନନଷ୍ଟେରଏଡାଲ ଆଣ୍ଟି-ଇନ୍‌ଫ୍ଲାମେଟୋରୀ ଔଷଧ ଦିଆଯାଏ । ଅସ୍ତ୍ରୋପଚାର କ୍ୱଚିତ୍ ଆବଶ୍ୟକ ହୁଏ  ଲକ୍ଷଣ ବିହୀନ ପ୍ରୋଷ୍ଟାଟାଇଟିସ୍ ରୋଗରେ ଚିକିତ୍ସା ଆବଶ୍ୟକ ହୁଏ ନାହିଁ  ପ୍ରାୟ ଅର୍ଦ୍ଧେକ ପୁରୁଷଙ୍କୁ ପ୍ରୋଷ୍ଟାଟାଇଟିସ୍ ରୋଗ ସମୟକ୍ରମେ ପ୍ରଭାବିତ କରିଥାଏ  ୟୁରୋଲୋଜି ବିଭାଗକୁ ରୋଗୀ ଯିବା ନିମନ୍ତେ ମୂତ୍ରାଶୟ ଲକ୍ଷଣ ସହିତ ଜଡ଼ିତ ଥିବା ରୋଗୀଙ୍କ ମଧ୍ୟରୁ ପ୍ରାୟ ଏକ ଚତୁର୍ଥାଂଶ ଏହି ରୋଗ ଯୋଗୁ ଯାଆନ୍ତି । ଜୀବନର ତୃତୀୟ ବା ଚତୁର୍ଥ ଦଶକରେ ସାଧାରଣତଃ ଏହି ରୋଗ ହେବା ଦେଖାଯାଏ। ସର୍ବ ପ୍ରଥମେ ୧୯୩୮ ମସିହାରେ ଭର୍ଡିଜ୍ ଏହି ପ୍ରୋଷ୍ଟାଟାଇଟିସ୍ ରୋଗର ବର୍ଣ୍ଣନା କରିଥିଲେ ଏବଂ ପ୍ରାରମ୍ଭିକ ଚିକିତ୍ସାରେ ସେତେବେଳେ ଜୋକ ଚିକିତ୍ସା ଓ ପ୍ରୋଷ୍ଟେଟ ମାଲିସ କରାଯାଉଥିଲା ।
କୋଉ ଆକାଶର ଜହ୍ନ ତୁ ୨୦୨୨ ମସିହାରେ ମୁକ୍ତିଲାଭ କରିଥିବା ଏକ ଓଡ଼ିଆ କଥାଚିତ୍ର । ଏହି କଥାଚିତ୍ରଟିର ପ୍ରଯୋଜନା କରିଥିଲେ ପବିତ୍ର ନାୟକ । ବି. ଚନ୍ଦନ କୁମାର ଏହି କଥାଚିତ୍ରଟିର କାହଣୀ ଓ ଚିତ୍ରନାଟ୍ୟ ରଚନା କରିଥିଲେ । ଏହି କଥାଚିତ୍ରଟିର ସଂଳାପ ରଚନା କରିଥିଲେ ନିଶାନ୍ତ ମଝିତିଆ । ରାଜେନ୍ଦ୍ର ମହନ୍ତ ଏହି କଥାଚିତ୍ରଟିର ନିର୍ଦ୍ଦେଶନା ଦେଇଥିଲେ । ସଙ୍ଗୀତକାର ଶରତ ନାୟକ ଏହି କଥାଚିତ୍ରଟିର ସ୍ୱର ସଂଯୋଜନା କରିଥିଲେ । ଏହି କଥାଚିତ୍ରଟିର ମୁଖ୍ୟ ଭୂମିକାରେ ଅଭିନୟ କରିଥିଲେ ସୁଭାଶିଷ ଶର୍ମା ଓ ଦିବ୍ୟା ମହାନ୍ତି । ସରୋଜ ଦାସ, ନମିତା ଦାସ, ସୋମୁ, ପ୍ରଦୀପ ଦତ୍ତ, ବିରଞ୍ଚି, ସିୟା ଆଦି କଳାକାରମାନେ ଏହି କଥାଚିତ୍ରଟିର ବିଭିନ୍ନ ଭୂମିକାରେ ଅଭିନୟ କରିଥିଲେ । ଏହି କଥାଚିତ୍ରଟି ୨୦୨୨ ମସିହାର ମଇ ୧୫ ତାରିଖରେ ତରଙ୍ଗ ଟିଭି ଓ ତରଙ୍ଗ ପ୍ଲସ୍‌ରେ ମୁକ୍ତିଲାଭ କରିଥିଲା । ଅଭିନୟ ସୁଭାଶିଷ ଶର୍ମା ଦିବ୍ୟା ମହାନ୍ତି ସରୋଜ ଦାସ ନମିତା ଦାସ ସୋମୁ ପ୍ରଦୀପ ଦତ୍ତ ବିରଞ୍ଚି ନାରାୟଣ ନାୟକ ସିୟା କାହାଣୀ ଗୀତ ଏବଂ ସଙ୍ଗୀତ ଏହି କଥାଚିତ୍ରଟିର ସଙ୍ଗୀତ ନିର୍ଦ୍ଦେଶନା ଦେଇଥିଲେ ଶରତ ନାୟକ । ଦେବୀଦତ୍ତ ମହାନ୍ତି, ବିଜୟ ମଲ୍ଲ, ଜ୍ଞାନୀ ଦେବାଶିଷ ମିଶ୍ର ଆଦି ଗୀତିକାରମାନେ ଏହି କଥାଚିତ୍ରଟିର ଗୀତ ରଚନା କରିଥିଲେ । ସତ୍ୟଜିତ ପ୍ରଧାନ, ଅନ୍ତରା ଚକ୍ରବର୍ତ୍ତୀ, ସୁସ୍ମିତା ମିଶ୍ର, ସୋହିନୀ ମିଶ୍ର ଆଦି କଣ୍ଠଶିଳ୍ପୀମାନେ ଏହି କଥାଚିତ୍ରଟିରେ କଣ୍ଠଦାନ କରିଥିଲେ ।
ତାମସା ଏକ ପାରମ୍ପାରିକ ଓଡ଼ିଆ ଗୀତ-ନାଟ କଳା । ଏଥିରେ ଜଣେ ପୁରୁଷ ଓ ଜଣେ ମହିଳା ଯୋଡ଼ି ହୋଇ ନାଚିଥାନ୍ତି । ଏକ ବାଦନ ଦଳ ଗୀତ ବୋଲିଥାନ୍ତି ଯାହାର ତାଳେ ତାଳେ କଳାକାରମାନେ ଅଭିନୟ କରି ନାଚିଥାନ୍ତି । ପ୍ରକାର ମୋଗଲ ତାମସା: ଭଦ୍ରକ ଜିଲାର ମୋଗଲ ତାମସା ଏକ ଜଣାଶୁଣା ଲୋକନାଟ ।
ହାଓଡ଼ା ହେଉଛି ହାଓଡ଼ା ଜିଲ୍ଲାର ମୂଖ୍ୟ ଶିଳ୍ପାଞ୍ଚଳ ଓ ବଡ଼ ସହର । ହୁଗୁଳି ନଦୀର ପଶ୍ଚିମ ଭାଗରେ ଅବସ୍ଥିତ ଏହି ସହର କଲିକତା ପରେ ପଶ୍ଚିମ ବଙ୍ଗର ଦ୍ୱିତୀୟ ବୃହତ୍ତମ ସହର ।
ସୁଲକ୍ଷଣା ଦେବୀ ଆଧୁନିକ ଓଡ଼ିଆ ସାହିତ୍ୟର ପ୍ରଥମ ନାରୀକବି । ତତ୍କାଳୀନ ସାରସ୍ୱତ ମହଲରେ ସେ  ଜନନୀ ସୁଲକ୍ଷଣା  ନାମରେ ପରିଚିତ ଥିଲେ । ୧୮୨୯ ଖ୍ରୀଷ୍ଟାବ୍ଦରେ ସୁଲକ୍ଷଣା ତିଗିରିଆ ରାଜ୍ୟର ଦେବାନ ଦାଶରଥି ବେବର୍ତ୍ତାଙ୍କ କନ୍ୟାଭାବେ ଜନ୍ମଗ୍ରହଣ କରିଥିଲେ । ସେ ଢେଙ୍କାନାଳ ଗଡ଼ର ରାଜମନ୍ତ୍ରୀ ସାମନ୍ତ ଦାଶରଥି ପଟ୍ଟନାୟକଙ୍କ ପୁତ୍ର ନିତ୍ୟାନନ୍ଦଙ୍କୁ ବିବାହ କରିଥିଲେ । ୧୮୮୧ ମସିହାରେ ତାଙ୍କ ସ୍ୱାମୀ ନିତ୍ୟାନନ୍ଦଙ୍କ ମୃତ୍ୟୁପରେ ଜ୍ୟେଷ୍ଠପୁତ୍ର ଜଗନ୍ନାଥ ଢେଙ୍କାନାଳର ରାଜମନ୍ତ୍ରୀ ପଦବୀରେ ଓ କନିଷ୍ଠ ପୁତ୍ର ଦାମୋଦର ଅନ୍ୟ ଗଡ଼ଜାତ ରାଜ୍ୟର ଦେବାନ ପଦବୀରେ ନିଯୁକ୍ତ ହୋଇଥିଲେ । ଏହାପରେ ସେ ସାଂସାରିକ ଜଞ୍ଜାଳରୁ ମୁକ୍ତ ହୋଇ ହବିଷ୍ୟବ୍ରତରେ ବ୍ରତୀ ହୋଇଥିଲେ । ତାଙ୍କ ପୂର୍ବରୁ ପ୍ରାଚୀନ ଓଡ଼ିଆ ସାହିତ୍ୟରେ ମାଧବୀ ଦାସୀ, ବୃନ୍ଦାବତୀ ଦାସୀ ଓ ନିଃଶଙ୍କ ରାଣୀ ପ୍ରମୁଖ କେତେଜଣ ନାରୀକବି ପ୍ରାଚୀନ ରୀତିରେ ଭଜନ ଜଣାଣ ଲେଖିଥିଲେ । ସୁଲକ୍ଷଣା ଖଡ଼ିକାକୁ ଅଳତାରେ ବୁଡ଼ାଇ କାନ୍ଥରେ କବିତା ଲେଖୁଥିଲେ । ପରେ ତାଙ୍କ କନିଷ୍ଠ ପୁତ୍ର ଦାମୋଦର ସେଗୁଡ଼ିକୁ କାଗଜରେ ଉତାରି ନେଇ ପ୍ରକାଶ କରୁଥିଲେ । ପ୍ରଥମେ ସେ କେତେଗୋଟି ଜଣାଣ ଓ ଢେଙ୍କାନାଳର ରାଜା ଦୀନବନ୍ଧୁଙ୍କ ଅକାଳ ବିୟୋଗରେ  କ ଠାରୁ  କ୍ଷ  ଅନୁପ୍ରାସରେ କରୁଣ ରସରେ  ଦୀନବନ୍ଧୁ କୋଇଲି  ରଚନା କରିଥିଲେ । ଏହା ୧୮୮୯ରେ କବି ଦାମୋଦରଙ୍କଦ୍ୱାରା ପ୍ରକାଶିତ ହୋଇଥିଲା । ଏହା ପରେ ସେ ଶ୍ରୀମନ୍ଦିରରେ ବାରମାସରେ ଅନୁଷ୍ଠିତ ପର୍ବପର୍ବାଣି, ଷଡ଼ଋତୁ ବର୍ଣ୍ଣନା ମାଧ୍ୟମରେ ଅଭିନବ ଶୈଳୀରେ  ପାରିଜାତମାଳା  ନାମରେ କାବ୍ୟଗ୍ରନ୍ଥରେ ପରିବେଷଣ କରିଥିଲେ । ଏହା ୧୮୯୬ ମସିହାରେ କଟକ ପ୍ରିଣ୍ଟିଂ କମ୍ପାନୀଦ୍ୱାରା ପ୍ରକାଶିତ ହୋଇଥିଲା ।
ରୋପେଗିନଟରଫେରନ ଆଲଫା-୨ ବି,  (ଇଂରାଜୀ ଭାଷାରେ -2 ), ବେସ୍ରେମି ଏହାର ଏକ ବିକ୍ରୟ ନାମ, ହେଉଛି ଏକ ଔଷଧ ଯାହା ପଲିସିଥେମିଆ ଭେରା ରୋଗର ଚିକିତ୍ସା ପାଇଁ ବ୍ୟବହୃତ ହୁଏ  । ସାଧାରଣ ପ୍ଲୀହା ଥିବା ଲୋକଙ୍କଠାରେ ଏହା ବ୍ୟବହୃତ ହୁଏ । ଚର୍ମ ତଳେ ଇଞ୍ଜେକସନ ଆକାରରେ ଏହା ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ସ୍ୱଳ୍ପ ଶ୍ୱେତ ରକ୍ତ କଣିକା, କମ୍ ପ୍ଲାଟେଲେଟ୍, ମାଂସପେଶୀ ଓ ଗଣ୍ଠି ଯନ୍ତ୍ରଣା, ଥକ୍କାଣ ଫ୍ଲୁ ପରି ଲକ୍ଷଣ ଏବଂ ଯକୃତ ପ୍ରଦାହ ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ଆଲର୍ଜି ପ୍ରତିକ୍ରିୟା, ସଂକ୍ରମଣ, ଅଗ୍ନାଶୟ ପ୍ରଦାହ, ଆଖି ସମସ୍ୟା ଏବଂ ବୃକ୍‌କ ସମସ୍ୟା ଅନ୍ତର୍ଭୁକ୍ତ ହୋଇପାରେ । ଯକୃତ ଜନିତ ସମସ୍ୟା କିମ୍ବା ଭୟଙ୍କର ଅବସାଦ ଥିବା ଲୋକଙ୍କଠାରେ ଏହା ବ୍ୟବହାର କରାଯିବା ଉଚିତ୍ ନୁହେଁ । ଗର୍ଭାବସ୍ଥାରେ ଏହା ବ୍ୟବହାର କଲେ ଶିଶୁର କ୍ଷତି ହୋଇପାରେ । ଏହା ଏକ ପ୍ରକାର ଇଣ୍ଟରଫେରନ ଅଟେ । ୨୦୧୯ ମସିହାରେ ୟୁରୋପରେ ଏବଂ ୨୦୨୧ରେ ଯୁକ୍ତରାଷ୍ଟ୍ରରେ ଡାକ୍ତରୀ ବ୍ୟବହାର ପାଇଁ ରୋପେଗିନଟରଫେରନ୍ ଆଲଫା-୨ ବି ଅନୁମୋଦିତ ହୋଇଥିଲା । ଯୁକ୍ତରାଜ୍ୟରେ ୨୦୨୧ ସୁଦ୍ଧା ୨୫୦ ମାଗ୍ରା ପାଇଁ ମୂଲ୍ୟ ୧୮୦୦ ଥିଲା । ଯୁକ୍ତରାଷ୍ଟ୍ରରେ ଏହି ପରିମାଣର ମୂଲ୍ୟ ୨୦୨୨ ସୁଦ୍ଧା ପ୍ରାୟ ୩୬୦୦ ଡଲାର ଥିଲା ।
ତୁ ମୋ ହିରୋ, ୨୦୧୭ରେ ମୁକ୍ତିଲାଭ କରିଥିବା ଏକ ଓଡ଼ିଆ କଥାଚିତ୍ର । ଏହି କଥାଚିତ୍ରଟିର ପ୍ରଯୋଜନା କରିଥିଲେ ଶ୍ରୀନିବାସ ରାଓ । ଦିଲୀପ ପଣ୍ଡା ଏହି କଥାଚିତ୍ରଟିର କାହାଣୀ, ଚିତ୍ରନାଟ୍ୟ ରଚନା କରିଥିଲେ ଏବଂ ନିର୍ଦ୍ଦେଶନା ଦେଇଥିଲେ । ରଜନୀ ରଞ୍ଜନ କଥାଚିତ୍ରଟିର ସଂଳାପ ରଚନା କରିଥିଲେ । ବୈଦ୍ୟନାଥ ଦାଶ ଏହି କଥାଚିତ୍ରଟିର ସ୍ୱର ସଂଯୋଜନା କରିଥିଲେ । ନିର୍ମଳ ନାୟକ, ଜୟନ୍ତ ଦାସ, ଅରୁଣ ମନ୍ତ୍ରୀ, ବାପୁ ଗୋସ୍ୱାମୀ, ବିଜୟ ମଲ୍ଲ ଆଦି ଗୀତିକାରମାନେ ଏହି କଥାଚିତ୍ରଟିର ଗୀତଗୁଡ଼ିକ ରଚନା କରିଥିଲେ । ହ୍ୟୁମାନ ସାଗର, ତାରିକ୍ ଅଜିଜ୍, ସତ୍ୟଜିତ, ଅସୀମା ପଣ୍ଡା, ପ୍ରଜ୍ଞା ହୋତା, ଅନନ୍ୟା ଶ୍ରୀତମ ନନ୍ଦ, ଶୋଭା ଆଦି କଣ୍ଠଶିଳ୍ପୀମାନେ ଏହି କଥାଚିତ୍ରଟିର ଗୀତଗୁଡ଼ିକ ଗାଇଥିଲେ । ଏହି କଥାଚିତ୍ରଟିର ମୁଖ୍ୟ ଭୂମିକାରେ ଅଭିନୟ କରିଥିଲେ ଜ୍ୟୋତି ରଞ୍ଜନ ନାୟକ ଏବଂ ଝିଲିକ୍ ଭଟ୍ଟାଚାର୍ଯ୍ୟ । ସୁଭାଶିଷ ଶର୍ମା, ମିହିର ଦାସ, ସରୋଜ ଦାସ, ପ୍ରିୟଙ୍କା, କିଶୋର, ରକ୍‌ ପାତ୍ର, କେ କେ ଆଦି କଳାକାରମାନେ ଏହି କଥାଚିତ୍ରଟିର ବିଭିନ୍ନ ଭୂମିକାରେ ଅଭିନୟ କରିଥିଲେ । ଅଭିନୟ ଜ୍ୟୋତି ରଞ୍ଜନ ନାୟକ ଝିଲିକ୍ ଭଟ୍ଟାଚାର୍ଯ୍ୟ ସୁଭାଶିଷ ଶର୍ମା ମିହିର ଦାସ ସରୋଜ ଦାସ ଚୌଧୁରୀ ବିକାଶ ଦାସ ପ୍ରିୟଙ୍କା କିଶୋର ରକ୍‌ ପାତ୍ର କେ କେ ଜୀବନ ପଣ୍ଡା ଗୁଡ୍ଡୁ କାଳିଆ ଜୟା ଗୋସ୍ୱାମୀ ଗୀତ ଏବଂ ସଙ୍ଗୀତ ଏହି କଥାଚିତ୍ରଟିର ସଙ୍ଗୀତ ନିର୍ଦ୍ଦେଶନା ଦେଇଥିଲେ ବୈଦ୍ୟନାଥ ଦାଶ । ନିର୍ମଳ ନାୟକ, ଜୟନ୍ତ ଦାସ, ଅରୁଣ ମନ୍ତ୍ରୀ, ବାପୁ ଗୋସ୍ୱାମୀ ଓ ବିଜୟ ମଲ୍ଲ ଏହି କଥାଚିତ୍ରଟିର ଗୀତଗୁଡ଼ିକ ଲେଖିଥିଲେ । ହ୍ୟୁମାନ ସାଗର, ତାରିକ୍ ଅଜିଜ୍, ସତ୍ୟଜିତ, ଅସୀମା ପଣ୍ଡା, ପ୍ରଜ୍ଞା ହୋତା, ଅନନ୍ୟା ଶ୍ରୀତମ ନନ୍ଦ, ଶୋଭା ଆଦି କଣ୍ଠଶିଳ୍ପୀମାନେ ଏହି କଥାଚିତ୍ରରେ କଣ୍ଠଦାନ କରିଥିଲେ ।
ରୋହିତ ଚକ୍ରବର୍ତ୍ତୀ ବେମୁଲା  ୩୦ ଜାନୁଆରୀ ୧୯୮୯ ୧୭ ଜାନୁଆରୀ ୨୦୧୬  ଜଣେ ଭାରତୀୟ ଡକ୍ଟରେଟ ଶିକ୍ଷାର୍ଥୀ ଥିଲେ । ସେ ହାଇଦ୍ରାବାଦ ବିଶ୍ୱବିଦ୍ୟାଳୟରେ ଗବେଷଣା କରୁଥିବା ସମୟରେ ବିଶ୍ୱବିଦ୍ୟାଳୟ ତାଙ୍କ ନେତୃତ୍ୱରେ ଆମ୍ବେଦକରବାଦୀ ଛାତ୍ର ସଂଗଠନ ଆମ୍ବେଦକର ଛାତ୍ର ସଂଘ  (ଏଏସଏ) ଅଖିଳ ଭାରତୀୟ ବିଦ୍ୟାର୍ଥୀ ପରିଷଦର ଜଣେ ଛାତ୍ରନେତାଙ୍କୁ ଆକ୍ରମଣ କରିବା ଅଭିଯୋଗରେ ତାଙ୍କର ମାସିକ ବେତନ ୨୦୧୫ ଜୁଲାଇରୁ ବନ୍ଦ କରିଦେଇଥିଲା  । ସେହି ଆର୍ଥିକ ଚାପରେ ୨୦୧୬ ମସିହା ଜାନୁଆରୀ ୧୭ ତାରିଖରେ ଆତ୍ମହତ୍ୟା କରିଥିଲେ । ଦଳିତ ଓ ଅନ୍ୟାନ୍ୟ ବହୁଜନ ଛାତ୍ରମାନଙ୍କ ବିରୋଧରେ ଭାରତୀୟ ଶିକ୍ଷାନୁଷ୍ଠାନମାନଙ୍କରେ ପ୍ରଚଳିତ ଉଗ୍ର ଜାତିଭେଦକୁ ବିରୋଧ କରି ତାଙ୍କ ମୃତ୍ୟୁ ପରେ ହରତାଳ ଓ ଅନଶନ ଆରମ୍ଭ ହୋଇଥିଲା । ଭାରତୀୟ ଓ ଆନ୍ତର୍ଜାତୀୟ ମିଡ଼ିଆରେ ଶିକ୍ଷାନୁଷ୍ଠାନରେ ପ୍ରଚଳିତ ଜାତିଭେଦର ସମାଲୋଚନା କରାଯାଇଥିଲା । ତାଙ୍କ ମୃତ୍ୟୁ ପଛରେ ଆମ୍ବେଦକରବାଦୀ ଛାତ୍ର ସଂଗଠନମାନଙ୍କର ଅଭିଯୋଗ ଭିତ୍ତିରେ ତତ୍କାଳୀନ କେନ୍ଦ୍ରମନ୍ତ୍ରୀ ଓ ଭାରତୀୟ ଜନତା ପାର୍ଟିର ସାଂସଦ ବନ୍ଦରୁ ଦତ୍ତ୍ରାତ୍ତେୟ, ଭାଜପାର ବିଧାନ ପରିଷଦ ସଦସ୍ୟ ରାମଦନ୍ଦ୍ର ରାଓ ଓ ବିଶ୍ୱବିଦ୍ୟାଳୟର କୁଳାଧୀପତି ଆପ୍ପାରାଓ ପୋଡ଼ିଲେଙ୍କୁ ଦାୟୀ କରାଯାଇ ଅନୁସୂଚିତ ଜାତି ଏବଂ ଅନୁସୂଚିତ ଜନଜାତି  (ଅତ୍ୟାଚାର ନିବାରଣ) ଅଧିନିୟମ ୧୯୮୯ ଅନୁସାରେ ଏକ ପୋଲିସ କେସ ଋଜୁ ହୋଇଥିଲା  ।
ବୈରାଗୀ ଦୀପ ଜଣେ ପ୍ରଖ୍ୟାତ ସମ୍ବଲପୁରୀ ଆଲବମ ଓ ମଞ୍ଚ ହାସ୍ୟ ଅଭିନେତା ଥିଲେ । ସେ ଓଡ଼ିଆ ଆଲବମ ଓ ମଞ୍ଚ ବ୍ୟତୀତ ବିହାର, ମଧ୍ୟ ପ୍ରଦେଶ ଓ ତାମିଲନାଡୁର ବିଭିନ୍ନ ରଙ୍ଗମଞ୍ଚରେ ହାସ୍ୟାଭିନୟ କରିଛନ୍ତି । ଆନ୍ତର୍ଜାତୀୟ ଖ୍ୟାତି ସମ୍ପନ୍ନ ସମ୍ବଲପୁରୀ କଥାଚିତ୍ର  "ଭୂଖା" ରେ ସେ ଅଭିନୟ କରିଥିଲେ । ଏତଦ୍‌ବ୍ୟତୀତ ସେ ଓଡ଼ିଆ ଫିଲ୍ମ ଝିଲି, ଓଡ଼ିଆ ଟେଲି ଫିଲ୍ମ ଉଦୟ, ହିନ୍ଦୀ ଟେଲି ଫିଲ୍ମ ପ୍ରତିଶୋଧ, ସୁଖୀ, ଓଡ଼ିଆ ଟେଲିସିରିଏଲ ଘର, ସବିତା, ଆଲବମ ମୁଇଁ ନାଇଁ ମରେ, ମୁଇଁ ମନ୍ତ୍ରୀ ହେମିଁ, ବାପର୍ ପୁଅ, ତାରା ପମ୍ ପମ୍, ଫୁଲଗଜରା, ଗଲାମାଲି, ଗେହ୍ଲେଇରାନୀ, ରାସରସାଲି, ହିନ୍ଦୀ ଆଲବମ ଦେବୀ ଦୃଷ୍ଟି, ଛତିଶଗଡ଼ୀ ଆଲବମ ମୋଲା କୌନ ମାରି, ନୋନି ବୋନ୍ଦ୍ରି, ସୁନୟନା, ଗାଡିବାଲା ଛୁଇମୁଇ ଆଦିରେ ଅଭିନୟ କରିଥିଲେ । ୧୯୯୦ ମସିହାରେ ଫ୍ରାନ୍ସରେ ଅନୁଷ୍ଠିତ ୱାଲ୍ଡ ରୁରାଲ ଫିଲ୍ମ ଫେଷ୍ଟିଭାଲରେ ଯୋଗଦେବାକୁ ମନୋନୀତ ହେଇଥିଲେ । ୨୦୧୨ ମସିହା ଜୁଲାଇ ୩ରେ ତାଙ୍କର ଦେହାନ୍ତ ହେଇଥିଲା । ପ୍ରାରମ୍ଭିକ ଜୀବନ ବୈରାଗୀ ଦୀପ ୧୯୬୫ ମସିହାରେ ବରଗଡ଼ର ବିଶିପଡାରେ ଜନ୍ମ ଗ୍ରହଣ କରିଥିଲେ । ସେ ବରଗଡ଼ ମ୍ୟୁନିସିପାଲିଟିର ଜଣେ କର୍ମଚାରୀ ଥିଲେ ।
ନତକାଇ ଓଡ଼ିଶାର କଟକ ଜିଲ୍ଲାର ନିଶ୍ଚିନ୍ତକୋଇଲି ବ୍ଲକ ଅନ୍ତର୍ଗତ ନିଶ୍ଚିନ୍ତକୋଇଲି ଥାନା ଅଧୀନରେ ଥିବା ଏକ ଗାଆଁ । ଗମନାଗମନ ଏହା ସାଲେପୁର ନିକଟରେ ଅବସ୍ଥିତ । ଏହା କଟକଠାରୁ ୪୦ କି.ମି. ଦୂରରେ ଅବସ୍ଥିତ । ବିଶେଷତା ଶିକ୍ଷା ସ୍କୁଲ ଏହାର ଅନତି ଦୂରରେ  'ବାଣୀନଗର'   (ବଣୁଆ ସାହି)ଠାରେ ଏକ ନିମ୍ନପ୍ରାଥମିକ ବିଦ୍ୟାଳୟ ଓ ବଲ୍ଲଭୀଦେବୀ ମହିଳା ମହାବିଦ୍ୟାଳୟ,  'ମୁକୁନ୍ଦପୁର' ଠାରେ ଗୋଟିଏ ପ୍ରାଥମିକ ବିଦ୍ୟାଳୟ ଓ  'ଏକରୁଖି' ଠାରେ ଗୋଟିଏ ମଧ୍ୟ ଇଂରାଜୀ ବିଦ୍ୟାଳୟ ଅଛି । ଅନ୍ୟାନ୍ୟ ଏହି ଗ୍ରାମର  'ବାଣୀନଗର' ଠାରେ ଗ୍ରାମପଞ୍ଚାୟତ କାର୍ଯ୍ୟାଳୟ ଓ  'ଛନ୍ଦାବଜାର' ଠାରେ ଡାକଘର ଅଛି । ପର୍ଯ୍ୟଟନ ଏହି ଗାଆଁରେ ଗ୍ରାମଦେବତୀ ମଙ୍ଗଳାଙ୍କ ମନ୍ଦିର ସହ ଶକ୍ତିଶ୍ୱର ଶିବ ମନ୍ଦିର, କାଳୀ ମନ୍ଦିର, ତ୍ରିନାଥ ମନ୍ଦିର, ଶିରିଡି ସାଇ ମନ୍ଦିର, ହିଙ୍ଗୁଳା ମନ୍ଦିର ଓ ଗୋଟିଏ ମସଜିଦ ଅଛି । ଏଠାରେ ପ୍ରତିବର୍ଷ ଦୋଳ ମେଳଣ ଓ ପଣା ସଂକ୍ରାନ୍ତି ଦିନ ହିଙ୍ଗୁଳା ଯାତ୍ରା ଅନୁଷ୍ଠିତ ହୋଇଥାଏ ।
ଶିଶିର ମୋହନ ପତିଙ୍କ ନିର୍ଦ୍ଦେଶନାରେ ନିର୍ମିତ ଓଡ଼ିଆ କଥାଚିତ୍ର ରାଜା ରାଣୀ ୧୯୮୯ ମସିହାରେ ମୁକ୍ତିଲାଭ କରିଥିଲା ।
ଇଆମିନ୍ ହକ୍ ବବି ବା ଇଆମିନ୍ ହକ୍  (ସେ ବବି ନାମରେ ଜଣାଶୁଣା, ଜନ୍ମ: ୧୮ ଅଗଷ୍ଟ ୧୯୮୭; ଜନ୍ମସ୍ଥାନ: ଢାକା, ବଙ୍ଗଳାଦେଶ) ଜଣେ ବାଂଲାଦେଶୀ ମଡେଲ, ଚଳଚ୍ଚିତ୍ର ଅଭିନେତ୍ରୀ ତଥା ଚଳଚ୍ଚିତ୍ର ନିର୍ମାତା  । ସେ ୨୦୧୦ ମସିହାରେ ବଙ୍ଗଳାଦେଶୀ କଥାଚିତ୍ର ଜଗତରେ ଅଭିନୟ କରିବା ଆରମ୍ଭ କରିଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଖୋଜ: ଦି ସର୍ଚ୍ଚ ୧୬ ଅପ୍ରେଲ ୨୦୧୦ରେ ମୁକ୍ତିଲାଭ କରିଥିଲେ । ୨୦୧୩ ମସିହାରେ ମୁକ୍ତିଲାଭ କରିଥିବା ବଙ୍ଗଳାଦେଶୀ କଥାଚିତ୍ର ଦେହୋରୋଖକିରେ ତାଙ୍କୁ ବଡ଼ ଧରଣ ସଫଳତା ମିଳିଥିଲା ଏବଂ ତାଙ୍କୁ ବଙ୍ଗଳାଦଶୀ କଥାଚିତ୍ର ଜଗତ ତଥା ଧଲିଉଡ଼ ଚଳଚ୍ଚିତ୍ର ଇଣ୍ଡଷ୍ଟ୍ରିରେ ତାରକା ଭାବରେ ପ୍ରତିଷ୍ଠିତ କରିବାରେ ସାହାଯ୍ୟ କରିଥିଲା । ୨୦୧୧ ମସିହାରେ ସେ ମିସ୍ ଏସିଆ ପାସିଫିକ୍ ବାଂଲାଦେଶର ବିଜୟୀନି ହୋଇଥିଲେ । ଜନ୍ମ ଓ ପ୍ରାରମ୍ଭିକ ଜୀବନ ବବି ୧୯୮୭ ମସିହାର ଅଗଷ୍ଟ ମାସ ୧୮ ତାରିଖରେ ବଙ୍ଗଳାଦେଶରେ ଢାକାଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ଥିଲା ଇନାମୁଲ୍ ହକ୍ ଏବଂ ମାଆଙ୍କ ନାମ ଥିଲା ବିକାରୁନ୍ନେସା ହକ୍ । ସେ ଧାନମଣ୍ଡିର କମ୍ରରନ୍ନେସା ହାଇସ୍କୁଲରୁ ତାଙ୍କର ପ୍ରାରମ୍ଭିକ ଶିକ୍ଷା ଆରମ୍ଭ କରିଥିଲେ ଏବଂ ଆଜାମ୍‌ଜି କଣ୍ଟେନମେଣ୍ଟ କଲେଜ ଓଫ୍ ହାଇଆର୍ ସେକେଣ୍ଡାରୀରୁ ମାଟ୍ରିକ୍ ପାସ୍ କରିଥିଲେ । ଏହାପରେ ସେ ବଙ୍ଗଳାଦେଶର ଇଷ୍ଟର୍ଣ୍ଣ ବିଶ୍ୱବିଦ୍ୟାଳୟରୁ ବ୍ୟବସାୟ ପ୍ରଶାସନରେ ସ୍ନାତକ କରିଥିଲେ । ଅଭିନୟ ଜୀବନ ବବି ଜଣେ ମଡେଲ ଭାବରେ ପ୍ରଥମେ କାମ କରିବା ଆରମ୍ଭ କରିଥିଲେ । ୨୦୧୧ ମସିହାରେ ସେ ମିସ୍ ଏସିଆ ପାସିଫିକ୍ ବାଂଲାଦେଶରେ ଭାଗନେଇଥିଲେ ଏବଂ ଏହି ସୌନ୍ଦର୍ଯ୍ୟ ପ୍ରତିଯୋଗିତାରେ ସେ ବିଜୟୀନି ହୋଇଥିଲେ । ୨୦୧୦ ମସିହାରେ ସେ ବଙ୍ଗଳଦେଶୀ କଥାଚିତ୍ର ଜଗତରେ କାମ କରିବା ଆରମ୍ଭ କରିଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲା ଖୋଜ: ଦି ସର୍ଚ୍ଚ । ଏହି କଥାଚିତ୍ରଟିରେ ସେ ନାୟକ ଅନନ୍ତ ଜଲିଲ୍‌ଙ୍କ ବିପକ୍ଷରେ କ୍ୟାପ୍ଟେନ୍ ବବି ଭୂମିକାରେ ଅଭିନୟ କରିଥିଲେ । ଏହାପରେ ୨୦୧୩ ମସିହାରେ ତାଙ୍କ ଅଭିନୀତ ୩ଟି କଥାଚିତ୍ର ମୁକ୍ତିଲାଭ କରିଥିଲା । ଏହି ତିନୋଟି ମଧ୍ୟରୁ ଇଫତାର ଚୌଧୁରୀଙ୍କ ନିର୍ଦ୍ଦେଶିତ ଦେହୋରୋଖିରେ ସେ କାଜି ମରୁଫଙ୍କ ବିପକ୍ଷରେ ଅଭିନୟ କରିଥିଲେ, ଯାହାକି ତାଙ୍କୁ ବାଂଲାଦେଶୀ କଥାଚିତ୍ର ଜଗତରେ ଲୋକପ୍ରିୟ କରାଇଥିଲା । ତାଙ୍କର ପରବର୍ତ୍ତୀ ଚଳଚ୍ଚିତ୍ରଟି ଶାକିବ ଖାନଙ୍କ ଅଭିନୀତ ଫୁଲ୍ ଏବଂ ଫାଇନାଲ୍ ଥିଲା । ଅନ୍ୟ ଏକ କଥାଚିତ୍ର ଇଞ୍ଚି ଇଞ୍ଚି ପ୍ରେମରେ ବାପି ଚୌଧୁରୀଙ୍କ ବିପକ୍ଷରେ ଅଭିନୟ କରିଥିଲେ । ରାଜତ୍ୱ, ଆକ୍‌ସନ୍ ଜେସମିନ, ସ୍ୱପ୍ନଛୋଁୟା, ଓୟାନ ଓୟେ, ହିରୋ: ଦ୍ୟା ସୁପାରସ୍ଟାର, ଆଇ ଡୋନ୍ଟ କେୟାର, ସାଲାମ ମାଲେୟଶିୟା, ଫଲୋ ମି, ପିକନିକ, ନା ବଲା ଭାଲୋବାସା, ରାଜାବାବୁ - ଦ୍ୟ ପାଓୟାର, ବିଜଲୀ, ବେପରୋୟା, ନୋଲକ୍ ଆଦି କଥାଚିତ୍ରରେ ସେ ଅଭିନୟ କରିଛନ୍ତି । ୨୦୧୯ ମସିହାରେ ବବି ଏକ ମ୍ୟୁଜିକ୍ ଭିଡିଓରେ ଅଭିନୟ କରିଥିଲେ । ବଙ୍ଗଳାଦେଶୀ କ୍ରିକେଟ୍ ଦଳ ପାଇଁ ହୋଇଥିବା ଲାଲ୍ ସବୁଜ ନାମକ ଏକ ଗୀତରେ ସେ କାମ କରିଥିଲେ, ଯେଉଁଥିରେ ମାହିୟା ମାହି, ଶ୍ୟମନ ସିଦ୍ଦିକ, ପ୍ରାର୍ଥନା ଫରଦିନ ଦିଘି, ମୌସୁମୀ ହମିଦ, ଅମିନ ଖାନ୍, କାଜି ମରୁଫ୍, ମାମନୁନ ହାସାନ ଇମାନ ଆଦି କଳାକାରମାନେ ଅଭିନୟ କରିଥିଲେ ।
ଏହା ଓଡ଼ିଶାରୁ ପ୍ରକାଶିତ ନିଷ୍କ୍ରିୟ ପତ୍ରିକାସବୁର ଏକ ତାଲିକା । ପ୍ରକାଶିତ ଅନେକ ପତ୍ରିକା ମଧ୍ୟରୁ କେବଳ ଉଲ୍ଲେଖନୀୟ ନାମସବୁ ତାଲିକାଭୁକ୍ତ ହୋଇଛି । ଓଡ଼ିଶାରୁ ପ୍ରକାଶିତ ପ୍ରଥମ ଓଡ଼ିଆ ପତ୍ରିକା ଥିଲା କୁଜିବର ପତ୍ର ଓ ତାହାକୁ ୧୭୬୯ ମସିହାରେ କୁଜିବର ମଠର ମହନ୍ତ ସାଧୁ ସୁନ୍ଦର ଦାସ ଏକ ହାତଲେଖା ପତ୍ରିକା ଭାବରେ ପ୍ରକାଶ କରିଥିଲେ । ପରେ ଛାପାକଳରେ ଓଡ଼ିଆରେ ଛପା ଆରମ୍ଭ ହେବା ପରେ ୧୮୪୯ ମସିହାରେ ମିଶନାରୀମାନେ ଜ୍ଞାନାରୁଣ ନାମକ ପତ୍ରିକା ପ୍ରକାଶନ ଆରମ୍ଭ କରିଥିଲେ । ଏହାପରେ ୧୮୫୬-୫୮ ମସିହା ଭିତରେ ପ୍ରବୋଧ ଚନ୍ଦ୍ରିକା ପ୍ରକାଶ ପାଇଥିଲା । ଏହି ପତ୍ରିକାଟି ଏକ ପ୍ରମୁଖ ଓଡ଼ିଆ ପତ୍ରିକା ହୋଇଥିଲେ ମଧ୍ୟ ତାହାର ପ୍ରକାଶନ ପରେ ବନ୍ଦ ହୋଇଯାଇଥିଲା । ଏହାପରେ ୧୮୬୧ ମସିହାରେ ଅରୁଣୋଦୟ ପତ୍ରିକା ଆରମ୍ଭ ହୋଇ ପ୍ରାୟ ତିନିବର୍ଷ ଧରି ପ୍ରକାଶ ପାଇଚାଲିଥିଲା । ୧୮୭୩ ଜାନୁଆରୀରେ ବାଲେଶ୍ୱରରୁ ରାଜା ବୈକୁଣ୍ଠନାଥ ଦେଙ୍କଦ୍ୱାରା ମାସିକ ଉତ୍କଳ ଦର୍ପଣ ପ୍ରଥମ ଓଡ଼ିଆ ସାହିତ୍ୟ ପତ୍ରିକା ଭାବରେ ପ୍ରକାଶ ପାଇଥିଲା । ଏହା ୧୮୭୫ ଜାନୁଆରୀରୁ ପ୍ରଥମେ ପାକ୍ଷିକ ଭାବେ ଓ ୧୮୭୭ ମସିହା ମାର୍ଚ୍ଚ ମାସରୁ ସାପ୍ତାହିକ ଭାବେ ପ୍ରକାଶ ପାଇଥିଲା । ଏହାପରେ ଉତ୍କଳ ମଧୁପ  (୧୮୭୮), ପ୍ରଦୀପ  (୧୮୮୫) ଆଦି ପତ୍ରିକା ପ୍ରକାଶ ପାଇ ଖୁବ ଅଳ୍ପ ସମୟ ପାଇଁ ଛପାଯାଇଥିଲା  । ୧୮୯୭ ମସିହାରେ ଓଡ଼ିଆ ସାହିତ୍ୟ ସମ୍ବନ୍ଧିତ ଉତ୍କଳ ସାହିତ୍ୟ ପ୍ରକାଶ ପାଇଁ ଏକ ବହୁପଠିତ ପତ୍ରିକାରେ ପରିଣତ ହୋଇଥିଲା । ବିଂଶ ଶତାବ୍ଦୀରେ ମୁକୁର  (୧୯୦୬), ସତ୍ୟବାଦୀ  (୧୯୧୫), ସହକାର  (୧୯୨୦), ନବଭାରତ  (୧୯୩୪) ଆଦି ଆଉ କେତେକ ଉଲ୍ଲେଖନୀୟ ପତ୍ରିକା  । ବିବିଧ ବିଷୟ ବାଦ ଶିଶୁ, ମହିଳା, ସମବାୟ କର୍ମୀଙ୍କ ଭଳି ସ୍ୱତନ୍ତ୍ର ପାଠକଗୋଷ୍ଠୀଙ୍କ ପାଇଁ ଏବଂ ଧର୍ମ ତଥା ଆଧ୍ୟାତ୍ମ୍ୟ, ଶିକ୍ଷା, ବିଜ୍ଞାନ ଆଧାରିତ କିଛି ନିର୍ଦ୍ଦିଷ୍ଟ ପ୍ରସଙ୍ଗରେ ୧୯୫୦ ମସିହା ଆଗରୁ ବାହାରୁଥିବା ପତ୍ରିକା ମଧ୍ୟରେ ବିଜ୍ଞାନ ଦର୍ପଣ  (୧୮୮୦), ଶିକ୍ଷାବନ୍ଧୁ  (୧୮୮୫), ପରିଚାରିକା  (୧୯୧୭, ମହିଳା), ପଞ୍ଚାମୃତ  (୧୯୨୦, ଶିଶୁ-କିଶୋର) ଆଦି ଅନ୍ୟତମ  । ୧୯୩୦ ଦଶକରେ ଡଗର  (୧୯୩୭) ଓ ନିଆଁଖୁଣ୍ଟା  (୧୯୩୮) ଭଳି ସମାଲୋଚନା, ବ୍ୟଙ୍ଗ ଓ ହାସ୍ୟରସାତ୍ମକ ପତ୍ରିକା ଓଡ଼ିଆ ସାହିତ୍ୟରେ ଏହି ବିଭାବରେ ରଚନା ବୃଦ୍ଧିକରିବା ସଙ୍ଗେସଙ୍ଗେ ତତ୍କାଳୀନ ବ୍ରିଟିଶ ଶାସନ ଓ ଅନ୍ୟାନ୍ୟ ରାଜନୈତିକ ବିଷୟକୁ ସମାଲୋଚନା ତଥା ଲୋକଲୋଚନକୁ ଆଣିବାରେ ବିଶେଷ ସାହାଯ୍ୟ କରିଥିଲା  । ଏ ସମସ୍ତ ପତ୍ରିକାର ପ୍ରକାଶନ ପ୍ରାୟ ୧୯୫୦ ବେଳକୁ ବନ୍ଦ ହୋଇଯାଇଥିଲା । ୧୯୫୦ ଦଶକରେ ଝଙ୍କାର  (୧୯୪୯), ସଂସାର  (୧୯୫୧, ଶିଶୁ ସାହିତ୍ୟ), ସମାବେଶ  (୧୯୫୫), ନବଜୀବନ  (୧୯୫୬), କୋଣାର୍କ  (୧୯୫୮) ଆଦି ପ୍ରଧାନ  । ଏଥିମଧ୍ୟରୁ କେତେକ ଅଳ୍ପ କିଛି ବର୍ଷ ପ୍ରକାଶ ପାଇଁ ତା ' ପରେ ସେଗୁଡ଼ିକର ପ୍ରକାଶନ ବନ୍ଦ ହୋଇଯାଇଥିଲା ।
ଟାଜାରୋଟିନ, ଅନ୍ୟମାନଙ୍କ ମଧ୍ୟରେ ଏକ ବେପାର ନାମ ତାଜୋରାକ୍, ହେଉଛି ଏକ ଔଷଧ ଯାହା ମୁଖ୍ୟତଃ ପ୍ଲେକ୍ ସୋରିଆସିସ୍ ଏବଂ ବ୍ରଣର ଚିକିତ୍ସା ପାଇଁ ବ୍ୟବହୃତ ହୁଏ । ଏହା ଫୋଟୋଏଜେଡ  (ଅଲଟ୍ରାଭାୟୋଲେଟ ସଂସ୍ପର୍ଶ) ଚର୍ମ ପାଇଁ ମଧ୍ୟ ବ୍ୟବହୃତ ହୁଏ  । ଏହା ଚର୍ମରେ ପ୍ରୟୋଗ କରାଯାଏ  ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଚର୍ମର ଲାଲିମା, ଚୋପା ଛାଡ଼ିବା, ଗଲୁ, ଏବଂ ଚର୍ମ ଯନ୍ତ୍ରଣା ହୋଇପାରେ । ଅନ୍ୟ ପାର୍ଶ୍ୱ ପ୍ରତିକ୍ରିୟାରେ ଆତପଦାହ ଆଶଙ୍କା ବୃଦ୍ଧି ପାଇଥାଏ । ଗର୍ଭାବସ୍ଥାରେ ବ୍ୟବହାର କଲେ ଶିଶୁର କ୍ଷତି ହୋଇପାରେ କିନ୍ତୁ ସ୍ତନ୍ୟପାନ ସମୟରେ ବ୍ୟବହାର ଠିକ୍ ଦେଖାଯାଏ । ଏହା ଆସେଟିଲେନିକ ଶ୍ରେଣୀର ଏକ ତୃତୀୟ ପିଢ଼ିର ରେଟିନଏଡ୍ ଔଷଧ । ୧୯୯୭ ମସିହାରେ ଡାକ୍ତରୀ ବ୍ୟବହାର ପାଇଁ ଟାଜାରୋଟିନ ଅନୁମୋଦିତ ହୋଇଥିଲା । ଏହା ଏକ ସାଧାରଣ ଔଷଧ ଭାବରେ ଉପଲବ୍ଧ । ଯୁକ୍ତରାଷ୍ଟ୍ରରେ ୦.୧% ଗ୍ରାମ ବିଶିଷ୍ଟ ଟ୍ୟୁବର ମୂଲ୍ୟ ୨୦୨୧ ସୁଦ୍ଧା ପ୍ରାୟ ୭୦ ଡଲାର୍ ଥିଲା । ଯୁକ୍ତରାଜ୍ୟରେ ଏହି ପରିମାଣ ଔଷଧର ମୂଲ୍ୟ ପ୍ରାୟ ୧୫ ପାଉଣ୍ଡ ଥିଲା । ୨୦୨୧ ସୁଦ୍ଧା ଏହା ଅନ୍ୟ କେତେକ ୟୁରୋପୀୟ ଦେଶରେ ମଧ୍ୟ ଏହା ଉପଲବ୍ଧ ହୋଇଛି ।
ରାହୁଳ ଶରଦ ଦ୍ରାବିଡ଼ ଉଚ୍ଚାରଣ  (ଜନ୍ମ ୧୧ ଜାନୁଆରୀ ୧୯୭୩) ଜଣେ ପୂର୍ବତନ ଭାରତୀୟକ୍ରିକେଟ ଖେଳାଳି ଓ ଭାରତୀୟ ଟେଷ୍ଟ କ୍ରିକେଟ ତଥା ୱାନ ଡେ ଇଣ୍ଟରନ୍ୟାସନାଲ ଟିମର ଅଧିନାୟକ ଅଟନ୍ତି  । ରାହୁଳ ଶ୍ରେଷ୍ଠ ପାଞ୍ଚ ଜଣ ଉଇସଡେନ କ୍ରିକେଟିଅର ଅଫ ଦି ଇଅର ଭାବରେ ୨୦୦୦ ମସିହାରେ ସମ୍ମାନୀତ ହୋଇଛନ୍ତି । ରାହୁଳ ଆଇ.ସି.ସି ପ୍ଲେଅର ଅଫ ଦି ଇଅର ଏବଂ ଟେଷ୍ଟ ପ୍ଲେଅର ଅଫ ଦି ଇଅର ଭାବରେ ଉନ୍ମୋଚନ ପୁରସ୍କାର ମହୋତ୍ସବରେ ୨୦୦୪ରେ ସମ୍ମାନୀତ ରାହୁଳ ଟେଷ୍ଟ ଖେଳରେ ସବୁଠାରୁ ଅଧିକ କ୍ୟାଚ ନେଇ ରେକର୍ଡ଼ ତିଆରି କରିଛନ୍ତି । ୯ ମାର୍ଚ ୨୦୧୨ରେ ସେ ଇଣ୍ଟରନ୍ୟାସନାଲ କ୍ରିକେଟରୁ ଅବସର ନେଲେ ବୋଲି ଘୋଷଣା କଲେ । ରାହୁଳ ପଞ୍ଚମ ଭାରତୀୟ କ୍ରିକେଟ ଖେଳାଳି ଭାବେ ୧ ନଭେମ୍ବର ୨୦୧୮ ତାରିଖରେ ଆଇ.ସି.ସି. ହଲ ଅଫ ଫେମରେ ସ୍ଥାନ ପାଇଛନ୍ତି । ଆଧାର ବାହାର ଲିଙ୍କ ରାହୁଳ ଦ୍ରାବିଡ଼ ଇ.ଏସ.ପି.ଏନ.କ୍ରିକଇନଫୋରୁ 2008-11-21 . 2009-01-10 .
ରିପୁନାଥ ସେଠ  (୨୭ ଅକ୍ଟୋବର ୧୯୫୮ - ୨୮ ମାର୍ଚ୍ଚ ୨୦୨୨) ଜଣେ ଓଡ଼ିଆ ରାଜନୀତିଜ୍ଞ ଥିଲେ  । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ଥରେ କାର୍ଯ୍ୟ କରିଥିଲେ । ୧୯୯୫ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ବିଜେପୁର ବିଧାନ ସଭା ନିର୍ବାଚନ ମଣ୍ଡଳୀରୁ ୧୧ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା ରିପୁନାଥ ସେଠ ୧୯୫୮ ମସିହାର ଅକ୍ଟୋବର ୨୭ ତାରିଖରେ ଜନ୍ମଗ୍ରହଣ କରିଥିଲେ । ତାଙ୍କ ବାପାଙ୍କ ନାମ ଖଗେଶ୍ୱର ସେଠ । ରାଜନୈତିକ ଜୀବନ ରିପୁନାଥ ସେଠ ଓଡ଼ିଶା ରାଜନୀତିରେ ଭାରତୀୟ ଜାତୀୟ କଂଗ୍ରେସର କର୍ମୀ ଭାବରେ କାର୍ଯ୍ୟ କରିଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ଥରେ କାର୍ଯ୍ୟ କରିଥିଲେ । ୧୯୯୯ ମସିହାରୁ ୨୦୦୦ ମସିହା ପର୍ଯ୍ୟନ୍ତ ସେ ଓଡ଼ିଶା ବିଧାନ ସଭାରେ ଜଣେ ମନ୍ତ୍ରୀ ଭାବରେ କାର୍ଯ୍ୟ କରିଥିଲେ । ମୃତ୍ୟୁ ୨୦୨୨ ମସିହା ମାର୍ଚ୍ଚ ୨୭ ତାରିଖ ଦିନ ବରପାଲିଠାରେ ରିପୁନାଥ ସେଠଙ୍କର ପରଲୋକ ଘଟିଥିଲା । ମୃତ୍ୟୁବେଳକୁ ତାଙ୍କୁ ୬୩ ବର୍ଷ ବୟସ ହୋଇଥିଲା ।
ଆସ୍ପର୍ଗର୍ ସିଣ୍ଡ୍ରୋମ୍  ଇଂରାଜୀ ଭାଷାରେ  , ବା  ' ବା ଏଏସ୍ , ଏକ ବିକାଶାତ୍ମକ ବେମାରୀ   ଯେଉଁଥିରେ ସାମାଜିକ ଓ ଅଣମୌଖିକ ଯୋଗାଯୋଗରେ   ତୃଟି ଥାଏ; ସୀମିତ ପୁନଃପୌନିକ ବ୍ୟବ‌ହାର ଓ ରୁଚିର ପ୍ୟାଟର୍ଣ୍ଣ ଦେଖାଯାଏ । ଏହା ଏକ ଅଟିଜ୍ମ ସ୍ପେକ୍ଟ୍ରମ୍ ବେମାରୀ  ( ବା ) ଯେଉଁଥିରେ ସାଧାରଣ ଭାଷା ବିକାଶ ଓ ବୁଦ୍ଧିମତ୍ତା ଥାଏ  । ଏଥିରେ ଅସ୍ୱାଭାବିକ ଭାଷା ବ୍ୟବ‌ହାର ଓ ବେଢଙ୍ଗ ଶାରୀରିକ କ୍ରିୟାକଳାପ ଦେଖାଯାଏ । ଦୁଇ ବର୍ଷ ବୟସ ହେବା ପୂର୍ବରୁ ଏହି ରୋଗ ବାହାରି ଆଜୀବନ ରହେ । ଆସ୍ପର୍ଗର୍ ସିଣ୍ଡ୍ରୋମ୍‌ର ସଠିକ୍ କାରଣ ଜଣାଯାଇନାହିଁ । ଜେନେଟିକ କାରଣ ଥିବା ସନ୍ଦେହ ଥିଲେ ମଧ୍ୟ ପ୍ରମାଣିତ ହୋଇନାହିଁ । ପରିବେଶର ଭୂମିକା ମଧ୍ୟ ଥାଇପାରେ । ମସ୍ତିଷ୍ଲ ଇମେଜିଙ୍ଗ ଏକ ଅନ୍ତର୍ନିହିତ କାରଣରୂପେ ଚିହ୍ନଟ ହୋଇନାହିଁ । ଏହି ରୋଗକୁ ଏକ ରୋଗ ରୂପେ ବିବେଚନା ନ କରି ଅଟିଜ୍ମ ସ୍ପେକ୍ଟ୍ରମ ବେମାରୀ ଦଳରେ ଅନ୍ତର୍ଭୁକ୍ତ କରାଯାଇଛି । ସନ ୨୦୧୫ର ଆନ୍ତର୍ଜାତୀୟ ରୋଗ ବର୍ଗୀକରଣ ସଂସ୍କରଣରେ   ଏହାର ନାମ ଅଛି । ଏହାର କୌଣସି ଗୋଟିଏ ଚିକିତ୍ସା ନାହିଁ ଓ ଚିକିତ୍ସାର ପ୍ରଭାବ ନିମନ୍ତେ ସୀମିତ ଡାଟା ମିଳୁଛି । ଯୋଗାଯୋଗ ଦକ୍ଷତା, ଆସକ୍ତି ଓ ପୁନଃପୌନିକ ରୁଟିନ ଓ ଶାରୀରିକ ଅଦକ୍ଷତା ଇତ୍ୟାଦିର ଚିକିତ୍ସା କରିବାକୁ ଲକ୍ଷ ରଖାଯାଏ । ସାମାଜିକ ଦକ୍ଷତା ପ୍ରଶିକ୍ଷଣ, ଜ୍ଞାନାତ୍ମକ ବ୍ୟବ‌ହାରିକ ଥେରାପି, ଶାରୀରିକ ଥେରାପି, ଭାଷଣ ଥେରାପି, ପିତାମାତାଙ୍କ ପ୍ରଶିକ୍ଷଣ, ଅବସାଦ ଓ ଉତ୍ତେଜନା ନିମନ୍ତେ ଔଷଧ ବିଷୟରେ ପ୍ରଶିକ୍ଷଣ ଦେବାକୁ ଚେଷ୍ଟା କରାଯାଏ । ଅଧିକାଂଶ ପିଲା ବୟସ ବୃଦ୍ଧି ସଙ୍ଗେ ସଙ୍ଗେ ଉନ୍ନତି ଲାଭ କରନ୍ତି । କେତେକ ଗବେଷକଙ୍କ ମତରେ ଏହି ରୋଗକୁ ଏକ ରୋଗ ହିସାବରେ ବିଚାର ନ କରି ଏକ ବ୍ୟତିକ୍ରମ ଭାବରେ ଚିକିତ୍ସା କରିବା ଉଚିତ । ସନ ୨୦୧୩ର ଆକଳନ ଅନୁସାରେ ପୃଥିବୀରେ ପ୍ରାୟ ୩୧ ନିୟୁତ ଆସ୍ପର୍ଗର୍ ସିଣ୍ଡ୍ରୋମ୍ ରୋଗୀ ଥିଲେ । ଅଷ୍ଟ୍ରିଆର ଶିଶୁରୋଗ ବିଶେଷଜ୍ଞ ହାନ୍ସ ଆସ୍ପର୍ଗର୍ ସନ ୧୯୪୪ରେ ଏହି ରୋଗୀଙ୍କର ଲକ୍ଷଣମାନଙ୍କର ସବିଶେଷ ବର୍ଣ୍ଣନା କରିଥିଲେ । ଆସ୍ପର୍ଗର୍ ସିଣ୍ଡ୍ରୋମ୍‌ର ଆଧୁନିକ ଧାରଣା ସନ ୧୯୮୧ରେ ଆସିଲା ଓ କିଛି ସମୟ ପର୍ଯ୍ୟନ୍ତ ଲୋକପ୍ରିୟ ଥିଲା । ସନ ୧୯୯୦ରେ ଏହି ରୋଗ ନିର୍ଣ୍ଣୟ ଏକ ମାନ‌କ ନିର୍ଣ୍ଣୟ ଥିଲେ । ଏହି ବେମାରୀ ଉପରେ ଅନେକ ପ୍ରଶ୍ନବାଚୀ ଓ ବିବାଦ ରହିଛି । ଏହି ରୋଗ ହାଇ-ଫଙ୍କସନିଙ୍ଗ ଅଟିଜ୍ମରୁ ଭିନ୍ନ ବିଷୟରେ ସନ୍ଦେହ ରହିଛି । ଏହି କାରଣମାନଙ୍କ ଯୋଗୁ ରୋଗ ପ୍ରତିଶତ ହିସାବ ସଠିକ ଭାବରେ ଆକଳନ କରିହେଉ ନାହିଁ ।
ପଞ୍ଚମ ରୋଗ  (ଅନ୍ୟ ନାମ ଏରିଥେମା ଇନଫେକ୍ସିଓସମ) ଏକ ପ୍ରକାର ଭୂତାଣୁ ସଂକ୍ରମଣ ଯାହା ସାଧାରଣତଃ ପିଲାମାନଙ୍କଠାରେ ଦେଖାଯାଏ  ଏହାର ସାଧାରଣ ଲକ୍ଷଣଗୁଡ଼ିକ ହେଉଛି ସ୍ୱଳ୍ପ ଜ୍ୱର ଏବଂ ରାସ  ଅନ୍ୟାନ୍ୟ ଲକ୍ଷଣ ମଧ୍ୟରେ ଗଣ୍ଠି ଯନ୍ତ୍ରଣା, ତରଳ ଝାଡ଼ା, ନାକରୁ ପାଣି ବୋହିବା, ବାନ୍ତି ଏବଂ ମୁଣ୍ଡବିନ୍ଧା ହୋଇପାରେ  ସାଧାରଣତଃ ସଂକ୍ରମଣର ଶେଷ ଭାଗରେ ଗାଲରେ ରାସ ଆରମ୍ଭ ହୁଏ ଓ ଛାତି ଏବଂ ବାହୁରେ ବିସ୍ତାର ହୁଏ  ଏହାର ଜଟିଳତାରେ ଆପ୍ଲାଷ୍ଟିକ ରକ୍ତହୀନତା, ଏକାଧିକ ଗଣ୍ଠି ଯନ୍ତ୍ରଣା, ଏବଂ ଗର୍ଭାବସ୍ଥା ଥିଲେ ହାଇଡ୍ରପସ ଫିଟାଲିସ ହୋଇପାରେ । ପାର୍ବୋଭୂତାଣୁ ବି୧୯ ଯୋଗୁ ଏହି ରୋଗ ସଂକ୍ରମଣ ହୋଇଥାଏ। ଏହା ସାଧାରଣତଃ ଶ୍ୱାସକ୍ରିୟା ମାର୍ଗ ମାଧ୍ୟମରେ ବ୍ୟାପିଥାଏ, ଯଦିଓ ରକ୍ତ ଟ୍ରାନସଫ୍ୟୁଜନ ସମୟରେ ଓ ଗର୍ଭାବସ୍ଥାରେ ମାତାଠାରୁ ଶିଶୁକୁ ବିସ୍ତାର ହୋଇପାରେ  ରୋଗ ନିର୍ଣ୍ଣୟ ସାଧାରଣତଃ ଲକ୍ଷଣ ଉପରେ ଆଧାରିତ ହୁଏ ଓ ରକ୍ତ ପରୀକ୍ଷାଦ୍ୱାରା ନିଶ୍ଚିତ କରାଯାଏ  ଲକ୍ଷଣ ଅନୁସାରେ ଚିକିତ୍ସା କରାଯାଏ ଓ ପାରାସେଟାମୋଲ  (ଆସେଟାମିନୋଫେନ) ଏବଂ ନନଷ୍ଟେରଏଡାଲ ଆଣ୍ଟିଇନଫ୍ଲାମେଟୋରୀ ଔଷଧ ଦେଇ ସ‌ହାୟକ ଚିକିତ୍ସା କରାଯାଇପାରେ  ଏହା ଏକ ସାଧାରଣ ରୋଗ ଅଟେ ଏବଂ ୫ରୁ ୧୫ ବୟସରେ ପିଲାଙ୍କର ହୁଏ । ୧୭୯୯ ମସିହାରେ ରବର୍ଟ ଉଇଲାନ ଓ ୧୮୮୯ ମସିହାରେ ଏହି ରୋଗର ତ‌ଥ୍ୟ ସାମେର   ଦେଇଥିଲେ । ୧୯୦୫ ମସିହାରେ ରାସ ସୃଷ୍ଟି କରୁଥିବା ପିଲାଙ୍କ ରୋଗମାନଙ୍କର ମାନକ ତାଲିକାରେ  "ପଞ୍ଚମ ରାସ ରୋଗ"  ଭାବରେ ଶ୍ରେଣୀଭୁକ୍ତ କରାଯାଇଥିଲା
ଜୟଶ୍ରୀ ଅରୋଡ଼ା ଜଣେ ଭାରତୀୟ ଅଭିନେତ୍ରୀ, ଯିଏକି ମୁଖ୍ୟତଃ କଥାଚିତ୍ର, ମଞ୍ଚ ଓ ଦୂରଦର୍ଶନ ଧାରାବାହିକ ଆଦିରେ କାମ କରନ୍ତି । ସେ ଜଣେ ତାଲିମପ୍ରାପ୍ତ କଥକ ଓ ମଣିପୁରୀ ନୃତ୍ୟଶିଳ୍ପୀ । ସେ ପ୍ରଥମ ଭାରତୀୟ ଦୂରଦର୍ଶନ ଧାରାବାହିକ ହମ୍ ଲୋଗ୍ରେ ଅଭିନୟ କରିଥିଲେ, ଯାହାକି ୧୯୮୪ ମସିହାରେ ଆରମ୍ଭ ହୋଇଥିଲା ଏବଂ ଏହା ପରଠାରୁ ସେ ୧୬୦ରୁ ଅଧିକ ଧାରାବାହିକରେ ଅଭିନୟ କରିଛନ୍ତି ।
ଚିନ୍ତାମଣି ଦ୍ୟାନ ସାମନ୍ତରା  (ଜନ୍ମ: ୧୩ ଅଗଷ୍ଟ ୧୯୪୦) ଜଣେ ଓଡ଼ିଆ ରାଜନୀତିଜ୍ଞ  । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନିଥର କାର୍ଯ୍ୟ କରିଛନ୍ତି । ୧୯୮୦, ୧୯୮୫ ଓ ୧୯୯୫ ମସିହାରେ ହୋଇଥିବା ଓଡ଼ିଶା ବିଧାନ ସଭା ନିର୍ବାଚନରେ ସେ ଚିକିଟି ବିଧାନ ସଭା ନିର୍ବାଚନ ମଣ୍ଡଳୀରୁ ଯଥାକ୍ରମେ ୮ମ, ୯ମ ଓ ୧୧ଶ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଜନ୍ମ, ପରିବାର ଓ ଶିକ୍ଷା ଚିନ୍ତାମଣିଙ୍କ ଜନ୍ମ ୧୯୪୦ ମସିହାର ଅଗଷ୍ଟ ୧୩ ତାରିଖରେ ହୋଇଥିଲା । ତାଙ୍କ ବାପାଙ୍କ ନାମ ଚିନ୍ତାମଣି ଦ୍ୟାନ ସାମନ୍ତରା ଓ ପତ୍ନୀଙ୍କ ନାମ ସରୋଜିନୀ ଦ୍ୟାନ ସାମନ୍ତରା । ରାଜନୈତିକ ଜୀବନ ଚିନ୍ତାମଣି ଓଡ଼ିଶା ରାଜନୀତିରେ ଭାରତୀୟ ଜାତୀୟ କଂଗ୍ରେସର କର୍ମକର୍ତ୍ତା ଭାବରେ କାର୍ଯ୍ୟ କରୁଥିଲେ । ସେ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ତିନିଥର କାର୍ଯ୍ୟ କରିଛନ୍ତି । ସେ ଓଡ଼ିଶା ବିଧାନ ସଭାରେ ଉପ-ବାଚସ୍ପତି ଭାବରେ ୧୯୮୫ରୁ ୧୯୯୦ ଓ ୧୯୯୫ରୁ ୧୯୯୬ ମସିହା ପର୍ଯ୍ୟନ୍ତ କାର୍ଯ୍ୟ କରିଥିଲେ । ୧୯୯୬ ମସିହାରୁ ୨୦୦୦ ମସିହା ପର୍ଯ୍ୟନ୍ତ ସେ ବାଚସ୍ପତି ଭାବରେ କାର୍ଯ୍ୟ କରିଥିଲେ ।
ମନିକା ବାତ୍ରା  (ଜନ୍ମ : ୧୫ ଜୁନ ୧୯୯୫ ) ଜଣେ ଭାରତୀୟ ମହିଳା ଟେବୁଲ ଟେନିସ ଖେଳାଳି  । ୨୦୧୮ ଅପ୍ରେଲ ମାସରେ ସେ ଭାରତର ଏକ ନମ୍ବର ଓ ବିଶ୍ୱର ୫୮ ର‍୍ୟାଙ୍କ ବିଶିଷ୍ଟ ମହିଳା ଟେବୁଲ ଟେନିସ ଖେଳାଳି ଥିଲେ । ପ୍ରାରମ୍ଭିକ ଜୀବନୀ ମନିକା ନୂଆ ଦିଲ୍ଲୀର ନାରାୟଣା ବିହାର ଅଞ୍ଚଳରେ ପରିବାରର ସର୍ବ କନିଷ୍ଠ କନ୍ୟା ହିସାବରେ ୧୫ ଜୁନ ୧୯୯୫ରେ ଜନ୍ମ ଗ୍ରହଣ କରିଥିଲେ । ସେ ମାତ୍ର ୪ ବର୍ଷ ବୟସରୁ ଟେବୁଲ ଟେନିସ ଖେଳିବା ଆରମ୍ଭ କରିଥିଲେ । ତାଙ୍କର ବଡ଼ ଭଉଣୀ ଆଞ୍ଚଳ ଓ ଭାଇ ସାହିଲ ଉଭୟ ଟେବୁଲ ଟେନିସ ଖେଳୁଥିଲେ । ଭଉଣୀ ଆଞ୍ଚଳଙ୍କ ପ୍ରେରଣାରେ ସେ ଟେନିସ ପ୍ରତି ଆଗ୍ରହ ପ୍ରଦର୍ଶନ କରିଥିଲେ । ସେ ପ୍ରଥମେ ରାଜ୍ୟସ୍ତରୀୟ ୮ ବର୍ଷରୁ କମ ବର୍ଗରେ ବିଜୟୀ ହେବା ପରେ ସେ ସନ୍ଦିପ ଗୁପ୍ତାଙ୍କ ଅଧୀନରେ ପ୍ରଶିକ୍ଷିତ ହୋଇଥିଲେ । ଗୁପ୍ତାଙ୍କର ପରାମର୍ଶକ୍ରମେ ସେ ନିଜ ସ୍କୁଲ ବଦଳେଇ ଦିଲ୍ଲୀର ହଂଶରାଜ ମଡେଲ ସ୍କୁଲରେ ପଢ଼ିଥିଲେ, ଯେଉଁଠାରେ ଗୁପ୍ତାଙ୍କର ଟେବୁଲ ଟେନିସ ଏକାଡେମୀ ରହିଥିଲା । . ମନିକା ନିଜ ସୁନ୍ଦର ଚେହେରା ପାଇଁ ଅନେକ ମଡେଲିଙ୍ଗ ପ୍ରସ୍ତାବ ପାଇଥିଲେ ମଧ୍ୟ ଟେବୁଲ ଟେନିସ ଖେଳିବାର ଅଭିଳାଷ ଯୋଗୁ ସେ ତାହା ପ୍ରତ୍ୟାଖ୍ୟାନ କରିଥିଲେ । ୧୬ ବର୍ଷ ବୟସ ହେଇଥିବା ସମୟରେ ସେ ସ୍ୱିଡେନର ପିଟର କାର୍ଲେସନ ଏକାଡେମିରେ ପ୍ରଶିକ୍ଷଣ ପାଇବାର ସୁଯୋଗ ପାଇଥିଲେ ମଧ୍ୟ ତାହା ପ୍ରତ୍ୟାଖ୍ୟାନ କରି ଦେଶ ଭିତରେ କୋଚିଙ୍ଗ ନେଇଥିଲେ । ପରେ ସେ ଜେସସ ଓ ମେରି କଲେଜରେ ସ୍ଥାନ ପାଇଥିଲେ ମଧ୍ୟ ଟେବୁଲ ଟେନିସ ପାଇଁ ଅଧିକ ସମୟ ଦେବାପାଇଁ ପାଠପଢ଼ା ଛାଡି ଦେଇଥିଲେ । ଖେଳ ଜୀବନୀ ୨୦୧୧ ମସିହାରେ ସେ ୨୧ ବର୍ଷରୁ କମ ବର୍ଗରେ ଚିଲି ଓପନ ଟୁର୍ଣ୍ଣାମେଣ୍ଟ ଖେଳି ରୌପ୍ୟ ପଦକ ଜିତି ଥିଲେ । ୨୦୧୪ ରାଷ୍ଟ୍ରମଣ୍ଡଳ ଖେଳରେ ଭାଗ ନେଇ ସେଥିରେ କ୍ୱାର୍ଟରଫାଇନାଲରେ ପହଞ୍ଚିଥିଲେ । ୨୦୧୫ ରାଷ୍ଟ୍ରମଣ୍ଡଳ ଖେଳରେ ସେ ଭାରତ ପାଇଁ ୩ଟି ପଦକ ଜିତିଥିଲେ । ସେଥିରେ ସେ ଦଳଗତ ବିଭାଗରେ ରୌପ୍ୟ ଏବଂ ଏକକ ଓ ଯୁଗଳ ପ୍ରତିଯୋଗିତାରେ ବ୍ରୋଞ୍ଜ ପଦକ ପାଇଥିଲେ । ୨୦୧୬ ଦକ୍ଷିଣ ଏସିୟା କ୍ରୀଡ଼ା ପ୍ରତିଯୋଗୀତାରେରେ ୩ଟି ସ୍ୱର୍ଣ୍ଣ ପଦକ ପାଇଥିଲେ । ସେ ଏଥିରେ ମହିଳା ଡବଲସ , ମିକ୍ସଡ ଡବଲ ଓ ଦଳଗତ ପ୍ରତିଯୋଗୀତାରେ ଭାଗନେଇଥିଲେ । ଏହି ପ୍ରତିଯୋଗୀତାରେ ସେ ଏକକ ବିଭାଗରେ ମଧ୍ୟ ରୌପ୍ୟ ପାଇଥିଲେ । ସେ ୨୦୧୫ ଅଲିମ୍ପିକ ପାଇଁ ଯୋଗ୍ୟତା ଅର୍ଜନ କରିଥିଲେ , ତେବେ ସେଥିରେ ସେ ପ୍ରଥମ ରାଉଣ୍ଡରୁ ବିଦାୟ ନେଇଥିଲେ । ମନିକା ପ୍ରଥମ ଭାରତୀୟ ମହିଳା ଭାବରେ ୨୦୧୮ ରାଷ୍ଟ୍ରମଣ୍ଡଳ ପ୍ରତିଯୋଗିତାର ମହିଳା ସିଙ୍ଗଲସ ପ୍ରତିଯୋଗିତାରେ ସିଙ୍ଗାପୁରର ୟୁ ମେଙ୍ଗ୍ୟୁଙ୍କୁ ହରେଇ ସ୍ୱର୍ଣ୍ଣ୍ଣ ପଦକ ହାସଲ କରିଥିଲେ । ମୌମା ଦାସଙ୍କ ସହ ମିଶି ସେ ଏହି ପ୍ରତିଯୋଗିତାର ମହିଳା ଡବଲସରେ ରୌପ୍ୟ ପଦକ ଓ ସାଥିୟାନଙ୍କ ସହ ମିଶି ମିକ୍ସଡ ଡବଲସ ପ୍ରତିଯୋଗିତାରେ ବ୍ରୋଞ୍ଜ ପଦକ ହାସଲ କରିଥିଲେ । ଦଳଗତ ପ୍ରତିଯୋଗିତାରେ ମନିକାଙ୍କ ନେତୃତ୍ୱରେ ଭାରତୀୟ ମହିଳା ଦଳ ସ୍ୱର୍ଣ୍ଣପଦକ ହାସଲ କରିଥିଲେ । ସେମାନେ ୪ଥର ସ୍ୱର୍ଣ୍ଣପଦକ ବିଜେତା ସିଙ୍ଗାପୁର ଦଳକୁ ହରେଇଥିଲେ । ଏହି କୃତିତ୍ୱ ଯୋଗୁ ମନିକା ଏଯାବତ ରାଷ୍ଟ୍ରମଣ୍ଡଳ ଖେଳର ସବୁଠାରୁ ସଫଳ ଭାରତୀୟ ପ୍ରତିଯୋଗୀ ହୋଇପାରିଥିଲେ ।
ମେଡ୍ରୋକ୍ସିପ୍ରୋଜେଷ୍ଟେରନ୍ ଆସେଟେଟ୍  ଏମ‌ପିଏ/  , ଯାହା ଡିପୋ ମେଡ୍ରକ୍ସାଇପ୍ରୋଜେଷ୍ଟେରନ୍ ଆସେଟେଟ୍   ଭାବରେ ଇଞ୍ଜେକ୍ସନ ଇଞ୍ଜେକ୍ସନ ଫର୍ମରେ ଜଣାଶୁଣା ଏବଂ ଅନ୍ୟମାନଙ୍କ ମଧ୍ୟରେ ଡିପୋ-ପ୍ରୋଭେରା ବ୍ରାଣ୍ଡ ନାମରେ ବିକ୍ରି ହେଉଛି ପ୍ରୋଜେଷ୍ଟିନ ପ୍ରକାରର ଏକ ହରମୋନାଲ ଔଷଧ । ଏହା ଜନ୍ମ ନିୟନ୍ତ୍ରଣର ଏକ ପଦ୍ଧତି ଏବଂ ମେନୋପଜାଲ୍ ହରମୋନ୍ ଥେରାପିର ଏକ ଅଂଶ ଭାବରେ ବ୍ୟବହୃତ ହୁଏ । ଏହା ଏଣ୍ଡୋମେଟ୍ରିଓସିସ୍, ଅସ୍ୱାଭାବିକ ଗର୍ଭାଶୟ ରକ୍ତସ୍ରାବ, ପୁରୁଷମାନଙ୍କଠାରେ ଅସ୍ୱାଭାବିକ ଯୌନ ସମ୍ପର୍କ ଏବଂ କେତେକ ପ୍ରକାରର କର୍କଟ ରୋଗର ଚିକିତ୍ସା ପାଇଁ ମଧ୍ୟ ବ୍ୟବହୃତ ହୁଏ । ଏକାକୀ ଏବଂ ଏକ ଇଷ୍ଟ୍ରୋଜେନ ସହିତ ଏହି ଔଷଧ ଉପଲବ୍ଧ । ଏହା ପାଟିରେ ଦିଆଯାଏ ବା ଜିଭ ତଳେ ବ୍ୟବହୃତ ହୁଏ କିମ୍ବା ମାଂସପେଶୀ କିମ୍ବା ଚର୍ବିରେ ଇଞ୍ଜେକ୍ସନ ଆକାରରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଋତୁସ୍ରାବ ଅନ୍ତର୍ଭୁକ୍ତ ଅବସ୍ଥା ଯେପରିକି ଅବସ୍ଥାର ଋତୁ ଅନୁପସ୍ଥିତି, ପେଟ ଯନ୍ତ୍ରଣା ଏବଂ ମୁଣ୍ଡବିନ୍ଧା ହୋଇପାରେ । ଅଧିକ ଗମ୍ଭୀର ପାର୍ଶ୍ୱ ପ୍ରତିକ୍ରିୟାରେ ହାଡ଼ କ୍ଷୟ, ରକ୍ତଚାପ, ଆଲର୍ଜି ପ୍ରତିକ୍ରିୟା ଏବଂ ଯକୃତ ସମସ୍ୟା ଅନ୍ତର୍ଭୁକ୍ତ ହୋଇପାରେ । ଗର୍ଭାବସ୍ଥାରେ ବ୍ୟବହାର ସୁପାରିଶ କରାଯାଏ ନାହିଁ କାରଣ ଏହା ଶିଶୁର କ୍ଷତି କରିପାରେ । ହେଉଛି ଏକ କୃତ୍ରିମ ପ୍ରୋଜେଷ୍ଟୋଜେନ୍ ଏବଂ ପ୍ରୋଜେଷ୍ଟେରନ୍ ରିସେପ୍ଟରକୁ ସକ୍ରିୟ କରିଥାଏ ।ଏହାର ଦୁର୍ବଳ ଗ୍ଲୁକୋକୋର୍ଟିକଏଡ୍ କାର୍ଯ୍ୟକଳାପ ଏବଂ ବହୁତ ଦୁର୍ବଳ ଆଣ୍ଡ୍ରୋଜେନିକ୍ କାର୍ଯ୍ୟକଳାପ ମଧ୍ୟ ଅଛି କିନ୍ତୁ ଅନ୍ୟ କୌଣସି ଗୁରୁତ୍ୱପୂର୍ଣ୍ଣ ହରମୋନ୍ କାର୍ଯ୍ୟକଳାପ ନାହିଁ । ଏହାର ପ୍ରୋଜେଷ୍ଟୋଜେନିକ୍ କାର୍ଯ୍ୟକଳାପ ହେତୁ ଏମ‌ପିଏ ଶରୀରର ଗୋନାଡୋଟ୍ରୋପିନ୍ ରିଲିଜ୍ ହ୍ରାସ କରେ ଏବଂ ଯୌନ ହରମୋନ୍ ସ୍ତରକୁ ଦମନ କରିପାରେ । ଏହା ଅଣ୍ଡାଦାନକୁ ରୋକିବାଦ୍ୱାରା ଜନ୍ମ ନିୟନ୍ତ୍ରଣର ଏକ ରୂପ ଭାବରେ କାର୍ଯ୍ୟ କରେ  ୧୯୫୬ ମସିହାରେ ଏହା ଆବିଷ୍କୃତ ହୋଇଥିଲା ଏବଂ ୧୯୫୯ରେ ଯୁକ୍ତରାଷ୍ଟ୍ରରେ ଚିକିତ୍ସା ପାଇଁ ବ୍ୟବହୃତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଜରୁରୀ ଔଷଧ ତାଲିକାରେ ଅଛି। ବିକାଶଶୀଳ ଦେଶମାନଙ୍କରେ ଭାଏଲ ପିଛା ହୋଲସେଲ ମୂଲ୍ୟ ପ୍ରାୟ ୦.୬୦ରୁ ୧.୬୦ । ଯୁକ୍ତରାଜ୍ୟରେ ଏହି ଭାଏଲ ପିଛା ମୂଲ୍ୟ ପ୍ରାୟ ୬ ପାଉଣ୍ଡ ଅଟେ । ଯୁକ୍ତରାଷ୍ଟ୍ରରେ ୨୦୧୫ ସୁଦ୍ଧା ଏହାର ପିଛା ୨୫ ଡଲାରରୁ କମ୍ ଅଟେ । ମେନୋପାଜାଲ୍ ହରମୋନ୍ ଥେରାପିରେ ଏବଂ ପ୍ରୋଜେଷ୍ଟୋଜେନ-କେବଳ ଜନ୍ମ ନିୟନ୍ତ୍ରଣରେ ଏମ‌ପିଏ   ହେଉଛି ବହୁଳ ଭାବରେ ବ୍ୟବହୃତ ପ୍ରୋଜେଷ୍ଟିନ୍ । ୧୦୦ରୁ ଅଧିକ ଦେଶରେ ସମୟ ମଧ୍ୟରେ ଦୀର୍ଘ କାର୍ଯ୍ୟକ୍ଷମ ଜନ୍ମ ନିୟନ୍ତ୍ରଣର ଏକ ରୂପ ଭାବରେ ବ୍ୟବହାର ପାଇଁ ଡିଏମ‌ପିଏ   ଅନୁମୋଦିତ ହୋଇଛି । ୨୦୧୭ରେ ଏହା ଯୁକ୍ତରାଷ୍ଟ୍ରରେ ୨୨୨ ତମ ସାଧାରଣ ପ୍ରସକ୍ରିପସନ ଔଷଧ ଥିଲା, ଯେଉଁଥିରେ ଦୁଇ ଲକ୍ଷରୁ ଅଧିକ ପ୍ରେସକ୍ରିପସନ୍ ରହିଥିଲା।
ପୋସାକୋନାଜୋଲ, ଅନ୍ୟମାନଙ୍କ ମଧ୍ୟରେ ନୋକ୍ସାଫିଲ୍ ଏକ ବିକ୍ରୟ ନାମ, ହେଉଛି ଏକ କବକରୋଧୀ ଔଷଧ ଯାହା ଥ୍ରଶ୍, ଆସ୍ପର୍ଗିଲୋସିସ, ମ୍ୟୁକରମାଇକୋସିସ୍, କୋକସିଡିଓଇଡୋମାଇକୋସିସ୍, ଫୁସାରିଓସିସ୍ ଏବଂ କ୍ରୋମୋବ୍ଲାଷ୍ଟୋମାଇକୋସିସ୍ ରୋଗର ଚିକିତ୍ସା ତଥା ପ୍ରତିରୋଧ ପାଇଁ ବ୍ୟବହାର କରାଯାଏ । ଯେତେବେଳେ ଅନ୍ୟ ଚିକିତ୍ସା ଉପଯୁକ୍ତ ନୁହେଁ ସେତେବେଳେ ଏହା ବ୍ୟବହୃତ ହୁଏ । ଏହା ଏକ ଶିରାରେ ଇଞ୍ଜେକସନ ଆକାରରେ ଦିଆଯାଏ ଓ ଆବଶ୍ୟକ ମତେ ପାଟିରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ବାନ୍ତି, ତରଳ ଝାଡ଼ା, ଜ୍ୱର ଏବଂ ଯକୃତ ସମସ୍ୟା ହୋଇପାରେ । ଅନ୍ୟ ପାର୍ଶ୍ୱ ପ୍ରତିକ୍ରିୟାରେ ଆଲର୍ଜି ପ୍ରତିକ୍ରିୟା ଏବଂ କ୍ୟୁଟି   ବିସ୍ତାର ହୋଇପାରେ । ଗର୍ଭାବସ୍ଥାରେ ସୁରକ୍ଷା ଅସ୍ପଷ୍ଟ, ପ୍ରାରମ୍ଭିକ ଗର୍ଭଧାରଣରେ ବ୍ୟବହାର କରିବାକୁ ସୁପାରିଶ କରାଯାଏ ନାହିଁ । ଏହା ଏକ ଆଜୋଲ ପରିବାରର ଔଷଧର ଯାହା ଲାନୋଷ୍ଟେରଲ୍ ୧୪ ଆଲଫା-ଡେମେଥାଇଲେଜକୁ ଅବରୋଧ କରି କାର୍ଯ୍ୟକ୍ଷମ ହୁଏ । ୨୦୦୫ ମସି‌ହାରେ ୟୁରୋପରେ ଏବଂ ୨୦୦୬ରେ ଯୁକ୍ତରାଷ୍ଟ୍ରରେ ଚିକିତ୍ସା କ୍ଷେତ୍ରରେ ବ୍ୟବହାର ପାଇଁ ପୋସାକୋନାଜୋଲ୍ ଅନୁମୋଦିତ ହୋଇଥିଲା । ଏହାର ମୂଳ ବା ଜେନେରିକ୍ ସଂସ୍କରଣଗୁଡିକ ଅନୁମୋଦିତ ହୋଇଛି। ଯୁକ୍ତରାଜ୍ୟରେ ୧୦୦ ମିଗ୍ରାର ୨୪ଟି ବଟିକାର ମୂଲ୍ୟ ୨୦୨୧ ସୁଦ୍ଧା ପ୍ରାୟ ୬୦୦ପାଉଣ୍ଡ ଥିଲା ।। ଯୁକ୍ତରାଷ୍ଟ୍ରରେ ଏହି ରାଶିର ମୂଲ୍ୟ ପ୍ରାୟ ୪୧୦ ଡଲାର ଅଟେ ।
କଳପା ଭାରତୀୟ ରାଜ୍ୟ ହିମାଚଳ ପ୍ରଦେଶର କିନ୍ନୌର ଜିଲ୍ଲାର ଏକ କ୍ଷୁଦ୍ର ସହର । ଏହା ହିମାଳୟର ପଦ ଦେଶରେ ଥିବା ଅରନ୍ୟାଞ୍ଚଳରେ ରହିଛି । ଏଠାରେ ବହୁ ପରିମାଣରେ ସେଓ ଉତ୍ପାଦନ ହୁଏ । ଭାରତର ପ୍ରଥମ ଭୋଟର ଭାବେ ଜଣାଶୁଣା ହେଇଥିବା ଶ୍ୟାମ ସୁନ୍ଦର ନେଗୀ ଏହି ସ୍ଥାନରେ ରହନ୍ତି । ଭୌଗୋଳିକ ସ୍ଥିତ କଳପାର ଅବସ୍ଥିତି 31.53  78.25  .ଠାରେ ..ଏହାର ପତ୍ତନ ୯,୭୧୧ ଫୁଟ । ଏହା ଶିମଳାଠାରୁ ୨୬୫ କିଲୋମିଟର ଦୂରରେ ଜାତୀୟ ରାଜପଥ -୨୨ରେ ଅଛି । ଏହା କିନ୍ନୌର କୈଲାଶ ବରଫ ଶ୍ରୁଙ୍ଗ ଥିବା ପର୍ବତମାଳାର ପାଦ ଦେଶରେ ଅବସ୍ଥିତ । ସେଓ ଅରଚାର୍ଡ , ପାଇନ ଜଙ୍ଗଲ ଓ ବିଶାଳ ଦେଓଧର ବୃକ୍ଷୀର ଜଙ୍ଗଲ ମଝିରେ କଳପା ରହିଛି । ଦୃଶ୍ୟ ରାଜି ଜନସଂଖ୍ୟା କଳପାରେ ସାକ୍ଷ୍ୟରତା ହାର ୮୩.୭୫ % ଯାହା ଭରତର ସାକ୍ଷ୍ୟରତା ହାରଠାରୁ ଅଧିକ । କଳପା ନିକଟରେ ଥିବା କିନ୍ନୌର କୈଲାଶ ଏକ ପ୍ରସିଦ୍ଧ ପର୍ଯ୍ୟଟକ ସ୍ଥଳୀ । ଏଠାରୁ ହିମାଲୟର ସୁନ୍ଦର ଦ୍ରୁଶ୍ଯ ଓ ଶୀତଳ ଜଳବାଯୁ ବହୁ ସଂଖ୍ୟକ ପର୍ଯ୍ୟଟକଙ୍କୁ ଆକର୍ଷିତ କରିଥାଏ । ସୁର୍ଜ୍ୟୋଦୟ ଓ ସୂର୍ଯ୍ୟାସ୍ତର ଦୃଶ୍ୟ ମଧ୍ୟ ଏଠାରେ ମନୋରମ । ଦର୍ଶନୀୟ ସ୍ଥାନ ସବୁ ଶିମଳାଠାରୁ ୨୬୦ କିଲୋମିଟର ଦୂର ରେକୋଙ୍ଗ ପେଓ ଏହା ନିକଟସ୍ଥ ଏକ ଦର୍ଶନୀୟ ସ୍ଥାନ । କୋଠି : ରେକଙ୍ଗ ପେଓଠାରୁ ୩ କିଲୋମିଟର ଦୂରରେ କୋଠି ଏକ ଦର୍ଶନୀୟ ସ୍ଥାନ । ଏଠାରେ ଦେବୀ ଚନ୍ଦ୍ରିକାଙ୍କ ଏକ ପୁରାତନ ମନ୍ଦିର ଅବସ୍ଥିତ । ଏହି ମନ୍ଦିରର ଚମତ୍କାର ସ୍ଥାପତ୍ୟ ସହ ଦେବୀଙ୍କ ସ୍ୱର୍ଣ୍ଣ ପ୍ରତିମା ମଧ୍ୟ ଦର୍ଶନୀୟ । ପରିବେଶ କଳପାର ଜଳବାଯୁ ଖୁବ ହିତକର । ଶୀତ କାଳ ଛଡା ଏଠାରେ ଅନନ୍ୟ ସମୟରେ ଖୁବ ଅରମଦାୟକ ତାପମାନ ରହେ । ଶୀତ ଦିନେ ଏହାର ତାପମାନ -୧୬ ଡିଗ୍ରୀ ହେବା ସହ ବରଫ ପାତ ହୁଏ । କଳପା ଅଞ୍ଚଳରେ ବହୁ ପରିମାଣରେ ଫଳ ମିଳୁଥିବାରୁ ସେସବୁ ଏଠାରେ ମୁଖ୍ୟ ଖାଦ୍ଯ ଭାବେ ବ୍ୟବହାର ହୁଏ । ଡାଲି ଜାତୀୟ ଖାଦ୍ୟ ଦ୍ରବ୍ୟ ମଧ୍ୟ ଏଠାରେ ଉତ୍ପାଦନ ହେଇଥାଏ। ହୁଏ । ଚାଉଳ ଏଠାକୁ ଅନନ୍ୟ ଅଞ୍ଚଳରୁ ଆମଦାନୀ ହେଇଥାଏ । ଏଠାକାର ଅଧିବାସୀମାନେ ତିବତ ଲୋକଙ୍କ ପରି ବସ୍ତ୍ର ପରିଧାନ କରନ୍ତି । ପଶମ ବସ୍ତ୍ରର ଚାହିଦା ଏଠାରେ ବହୁଳ ଥିବାର ଦେଖାଯାଏ । ଏହି ଜିଲ୍ଲାର ମୁଖ୍ୟ ଧର୍ମ ହିନ୍ଦୁ ହେଇଥିବା ବେଳେ ତିବ୍ୱତୀୟ ବୌଦ୍ଧ ଧର୍ମ ମଧ୍ୟ ରହିଛି । ଉଭୟ ସମୋରଦାୟ ମଧ୍ୟରେ ଖୁବ ଉତ୍ତମ ସମନ୍ନ୍ୟୟ ରହିଥିବାର ଦେଖା ଯାଏ ।
ଇବ୍ରେକ୍ସାଫଙ୍ଗର୍ପ  (ଇଂରାଜୀ: ), ବେପାର ନାମ ବ୍ରେକ୍ସାଫେମ୍, ହେଉଛି ଏକ କବକରୋଧୀ ବା ଆଣ୍ଟିଫଙ୍ଗାଲ ଔଷଧ ଯାହାକି ଯୋନୀପଥ ଇଷ୍ଟ ସଂକ୍ରମଣ ପାଇଁ ବ୍ୟବହୃତ ହୁଏ  । ଋତୁସ୍ରାବ ଆରମ୍ଭ ହେବା ପରେ ଏହା ମହିଳାମାନଙ୍କଠାରେ ବ୍ୟବହୃତ ହୋଇପାରେ । ଏହା ପାଟିରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ତରଳ ଝାଡ଼ା, ଅଇ, ପେଟ ଯନ୍ତ୍ରଣା ଏବଂ ମୁଣ୍ଡ ବୁଲାଇବା ହୋଇପାରେ । ଗର୍ଭାବସ୍ଥାରେ ବ୍ୟବହାର କଲେ ଶିଶୁର କ୍ଷତି ହୋଇପାରେ । ଏହା ଗ୍ଲୁକାନ ସିନ୍ଥେଜକୁ ଅବରୋଧ କରୁଥିବା ଏକ ଟ୍ରାଇଟରପେନଏଡ କବକରୋଧୀ  (ଆଣ୍ଟିଫଙ୍ଗାଲ) ଯାହା କବକ କୋଷ ପ୍ରାଚୀର ଗଠନକୁ ରୋକିଥାଏ  । ଡାକ୍ତରୀ ବ୍ୟବ‌ହାର ପାଇଁ ଯୁକ୍ତରାଷ୍ଟ୍ରରେ ୨୦୨୧ ମସିହାରେ ଇବ୍ରେକ୍ସାଫଙ୍ଗର୍ପ ଅନୁମୋଦିତ ହୋଇଥିଲା । ଏହା ୟୁରୋପ ବା ଯୁକ୍ତରାଜ୍ୟରେ ୨୦୨୨ ସୁଦ୍ଧା ଅନୁମୋଦିତ ନୁହେଁ ।ଯୁକ୍ତରାଷ୍ଟରେ ଏହାର ଏକ ଚିକିତ୍ସା ଅନୁକ୍ରମ ପିଛା ୨୦୨୨ ମସିହାର ୫୦୦ ଡଲାର ଖର୍ଚ୍ଚ ହେଉଥିଲା ।
ଜଳଭୀତିଅଣୁ, ରସାୟନ-ଶାସ୍ତ୍ରରେ, ଏପରି ଏକ ଅଣୁ ଯାହା ଜଳଦ୍ୱାରା ବିକର୍ଷିତ ହେବାପରି ଲାଗେ। ବାସ୍ତବରେ ଏହା ଜଳର ବିକର୍ଷଣ ନୁହେଁ ଅପିତୁ ଜଳ ସହ ଆକର୍ଷଣର ଅନୁପସ୍ଥିତି। ଅପରପକ୍ଷେ ଜଳପ୍ରୀତିଅଣୁଗୁଡ଼ିକ ଜଳ ପ୍ରତି ଆକର୍ଷିତ ହୁଅନ୍ତି। ଜଳଭୀତିଅଣୁ ଗୁଡ଼ିକ ସାଧାରଣତଃ ଅପୋଲୀୟ ଏଣୁ ସେମାନେ ଅନ୍ଯ ଅପୋଲୀୟ ଦ୍ରାବକକୁ ପସନ୍ଦ କରନ୍ତି। ଜଳ ଅଣୁଗୁଡି଼କ ପୋଲିୟ ଥିବାରୁ ସେଥିରେ ଜଳଭୀତିଅଣୁ ଗୁଡ଼ିକ ଭଲଭାବରେ ଦ୍ରବିଭୁତ ହୁଅନ୍ତି ନାହିଁ। ଜଳରେ ଜଳଭୀତିକମାନେ ଏକାଠି ହୋଇ ମିସେଲ ତିଆରି କରନ୍ତି। ଜଳଭୀତୀୟ ପୃଷ୍ଠରେ ଜଳ ଅଧିକ ସ୍ପର୍ଶକୋଣ ସୃଷ୍ଟି କରେ। ଜଳଭୀତୀୟ ଅଣୁର ଉଦାହରଣ ହେଲା- ଆଲ୍କେନ୍, ତେଲ, ମେଦ ତଥା ଖସରା ବସ୍ତୁଗୁଡ଼ିକ। ଜଳଭୀତୀୟ ପଦାର୍ଥଗୁଡ଼ିକୁ ଜଳରୁ ତେଲ ଅଲଗା କରିବା, ତେଲ ରିସାବକୁ ନିୟନ୍ତ୍ରଣ କରିବା, ତଥା ଅପୋଲୀୟ ପଦାର୍ଥକୁ ପୋଲୀୟ ଯୌଗିକଠାରୁ ଅଲଗା କରିବା ଆଦି କାମରେ ବ୍ଯବହୃତ ହୁଏ। ଅନେକ ସମୟରେ ଜଳଭୀତୀୟତାକୁ ମେଦପ୍ରୀତୀୟତା ସହ ଅଦଳବଦଳ କରି ବ୍ଯବହାର କରାଯାଏ। କିନ୍ତୁ ଏ ଦୁଇଟି ପଦ ପରସ୍ପରର ପ୍ରତିଶବ୍ଦ ନୁହଁନ୍ତି। ଅଧିକାଂଶ ଜଳଭୀତିକ ପଦାର୍ଥଗୁଡ଼ିକ ମେଦପ୍ରୀତିକ, ବ୍ଯତିକ୍ରମ - ସିଲିକନ୍, ଫ୍ଲୋରୌଙ୍ଗାର। ଜଳଭୀତିଅଣୁ ଶବ୍ଦଟି ଓଡ଼ିଆରେ ଭୀତି ଅର୍ଥାତ୍ ଭୟ ଏବଂ ତେଣୁ ଜଳଭୀତି ଅର୍ଥାତ୍ ଜଳର ଭୟକୁ ବୁଝାଏ। ରାସାୟନିକ ପୃଷ୍ଠଭୂମି ଜଳଭୀତିକ ପ୍ରତିକ୍ରିୟା ବାସ୍ତବରେ, ଅପୋଲୀୟ ଦ୍ରବଦ୍ୱାରା ଜଳରେ ଥିବା ଉଦ୍ଜାନୀୟ-ବନ୍ଧରେ ବ୍ଯାଘାତ ସୃଷ୍ଟି ଯୋଗୁଁ ଉତ୍ପନ୍ନ ବିଶୃଙ୍ଖଳାର ପ୍ରଭାବ ଅଟେ। ଫଳରେ ଅପୋଲୀୟ ଅଣୁମାନଙ୍କ ଚାରିପଟେ କ୍ଲାଥ୍ରେଟ୍ ପରି ଉପାଦାନ ନିର୍ମିତ ହୁଏ। ଏହି ନିର୍ମିତ ସଂରଚନାଟି ମୁକ୍ତ ଜଳ ଅଣୁମାନଙ୍କଠାରୁ ଅଧିକ ଶୃଙ୍ଖଳିତ କାରଣ ଜଳ ଅଣୁଗୁଡି଼କ ଯେତେ ସମ୍ଭବ ପରସ୍ପର ସହ ମିଶିବା ପାଇଁ ପ୍ରଚେଷ୍ଟାରତ ଥାଆନ୍ତି। ଏହି କାରଣରୁ ଜଳର ବିଶୃଙ୍ଖଳନ ସ୍ଥିତି ଉଚ୍ଚ ଥାଏ ଯାହାକୁ କମାଇବା ପାଇଁ ଅପୋଲୀୟ ଅଣୁଗୁଡ଼ିକ ବାନ୍ଧି ହୋଇ ରହି ଉନ୍ମୁକ୍ତ ପୃଷ୍ଠର କ୍ଷେତ୍ରଫଳକୁ କମ୍ କରିଥାନ୍ତି। ତେଣୁ, ପରସ୍ପର ସ୍ପର୍ଶ ତଳର କ୍ଷେତ୍ରଫଳ କମ୍ କରିବାପାଇଁ, ସେହି ଦୁଇ ଅମିଶ୍ରଣୀୟ ଅବସ୍ଥା ବଦଳିଯିବ। ଅତିଜଳଭୀତିକତା ପଦ୍ମପତ୍ର ପରି ଅତିଜଳଭୀତିକ ପୃଷ୍ଠଗୁଡ଼ିକୁ ଓଦା କରିବା କଷ୍ଟସାଧ୍ୟ ଅଟେ। ଜଳର ସ୍ପର୍ଶକୋଣ ୧୫୦ଡିଗ୍ରୀକୁ ବଳିଯାଏ। ଏହାକୁ ପଦ୍ମ-ପ୍ରଭାବ କୁହାଯାଏ। ଏହା ମୁଖ୍ଯତଃ ଏକ ଭୌତିକ ଗୁଣ। ଉପପାଦ୍ୟ ୧୮୦୫ ମସିହାରେ, ଥୋମାସ୍ ୟୋଂ ସ୍ପର୍ଶକୋଣ ର ସଜ୍ଞା ନିରୂପଣ କରିଥିଲେ। ଏଥିପାଇଁ ସେ ବାୟୁଦ୍ୱାରା ପରିବେଷ୍ଟିତ ଏକ କଠିନ ପୃଷ୍ଠତଳରେ ସ୍ଥିରଭାବରେ ରହିଥିବା ଏକ ତରଳ ବିନ୍ଦୁ ଉପରେ ପଡ଼ୁଥିବା ବଳମାନଙ୍କର ବିଶ୍ଳେଷଣ କରିଥିଲେ। +   {    {   }    {   }+  {   }     ,} ଏଠାରେ {    {   }  } କଠିନ ଓ ଗ୍ଯାସୀୟ ପଦାର୍ଥ ମଧ୍ଯରେ ଅନ୍ତର୍ପୃଷ୍ଠୀୟ ତନାବ {    {   }  } ତରଳ ଓ କଠିନ ପଦାର୍ଥ ମଧ୍ଯରେ ଅନ୍ତର୍ପୃଷ୍ଠୀୟ ତନାବ {    {   }  } ତରଳ ଓ ଗ୍ଯାସୀୟ ପଦାର୍ଥ ମଧ୍ଯରେ ଅନ୍ତର୍ପୃଷ୍ଠୀୟ ତନାବ ୱେଞ୍ଜେଲ୍ କହିଲେ ଯେ ଯେତେବେଳେ ତରଳ ବିନ୍ଦୁଟି ଏକ କ୍ଷୁଦ୍ର-ଗାଠନିକ ପୃଷ୍ଠତଳର ନିକଟ ସମ୍ପର୍କରେ ଥାଏ , *କୁ ବଦଳିଯାଏ।       {       *      ,} ଏଠାରେ , ପ୍ରକୃତ କ୍ଷେତ୍ରଫଳ ଓ ପରିକଳ୍ପିତ କ୍ଷେତ୍ରଫଳ ମଧ୍ଯର ଅନୁପାତ। ୱେଞ୍ଜେଲ୍-ଙ୍କ ସମୀକରଣ କହୁଅଛି ଯେ ଏକ ପୃଷ୍ଠକୁ କ୍ଷୁଦ୍ରଗଠନୀକରଣ   କରିବାଦ୍ୱାରା ଉକ୍ତ ପୃଷ୍ଠର ପ୍ରାକୃତିକ ଗୁଣ ବୃଦ୍ଧି ପାଏ। ଅର୍ଥାତ୍ କ୍ଷୁଦ୍ରଗଠନୀକରଣ କରିବାଦ୍ୱାରା ଏକ ଜଳଭୀତିକ ପୃଷ୍ଠ  (ଯାହାର ପ୍ରକୃତ ସ୍ପର୍ଶକୋଣ ୯୦ ଡିଗ୍ରୀରୁ ଅଧିକ ଥିଲା) ଆହୁରି ଅଧିକ ଜଳଭୀତିକ ହୋଇଯାଏ  (ଏହାର ସ୍ପର୍ଶକୋଣ ମୂଳ କୋଣଠାରୁ ଅଧିକ ହୋଇଯାଏ) ଏବଂ ଅପରପକ୍ଷେ ଏକ ଜଳପ୍ରୀତିକ ଅଣୁ  (ଯାହାର ପ୍ରକୃତ ସ୍ପର୍ଶକୋଣ ୯୦ ଡିଗ୍ରୀରୁ କମ୍ ଥିଲା) ଆହୁରି ଅଧିକ ଜଳପ୍ରୀତିକ ହୋଇଯାଏ  ଏହାର ସ୍ପର୍ଶକୋଣ ମୂଳ କୋଣଠାରୁ କମିଯାଏ । କାସିଏ ଓ ବାକ୍ସ୍ଟର୍ ପାଇଲେ ଯେ ଯଦି ଉକ୍ତ ତରଳ ବିନ୍ଦୁଟି ଏକ କ୍ଷୁଦ୍ରଗଠନର ଉପରେ ଛାଡ଼ି ଦିଆଯାଏ, ତେବେ , * ହୋଇଯିବ;         + 1     1 {      {   }*       +1 -1 ,} ଏଠାରେ, କଠିନର କ୍ଷେତ୍ରଫଳ ଭଗ୍ନାଂଶ ଅଟେ ଯାହା ତରଳକୁ ଛୁଇଁଛି। ଉକ୍ତ ତରଳ ବିନ୍ଦୁଟି କାସିଏ ଓ ବାକ୍ସ୍ଟର୍ ଅବସ୍ଥାରେ, ୱେଞ୍ଜେଲ୍-ଙ୍କ ଅବସ୍ଥାରୁ ଅଧିକ ଗତିଶୀଳ । ଉଭୟ ସମୀକରଣଦ୍ୱାରା ଆମେ ପୂର୍ବାନୁମାନ କରିପାରିବା ଯେ ୱେଞ୍ଜେଲ କିମ୍ବା କାସିଏ-ବାକ୍ସ୍ଟର ପରିସ୍ଥିତି ରହିପାରିବ ନା ନାହିଁ ।
ଚାଚେରୀ ବେଶ ଫଗୁଣ ଶୁକ୍ଳ ଦଶମୀରୁ ଶ୍ରୀମନ୍ଦିରରେ ଅନୁଷ୍ଠିତ ହେଉଥିବା ଦୋଳ ଉତ୍ସବ ବେଳେ ଅନୁଷ୍ଠିତ ହୋଇଥାଏ । ଦିପ୍ରହର ଧୂପ ପରେ ପରେ ଆୟୋଜିତ ହୋଇ ବାଚେରୀ ବେଶ ସନ୍ଧ୍ୟା ଧୂପ ପୂର୍ବରୁ ଓହ୍ଲାଇ ଦିଆଯାଏ । ବେଶ ଠାକୁରମାନଙ୍କ ମଧ୍ୟାହ୍ନଧୂପ ସରିବାପରେ ମେକାପ ସେବକମାନେ ଠାକୁରଙ୍କୁ ଚନ୍ଦନଲାଗି, ବସ୍ତ୍ର ଓ ମାଧାବଳୀ ଆଦି ନୂଆ ଲୁଗା ଲାଗି କରାଇ ୬ମୂର୍ତ୍ତି ଅଳଙ୍କାର ଯଥା ୪ସୁବର୍ଣ୍ଣ କୁଣ୍ଡଳ ଓ ୨ ତଡଗୀ ଲାଗି କରିଥାନ୍ତି । ଶ୍ରୀଦେବୀ ଓ ଭୂଦେବୀଙ୍କୁ ଦକ୍ଷିଣୀ ଘରକୁ ବିଜେ କରାଯିବା ପରେ ଠାକୁରମାନଙ୍କ ଚାଚେରୀ ବେଶ ବଢିବାପରେ ଚଳନ୍ତି ପ୍ରତିମା ଦୋଳଗୋବିନ୍ଦ, ଭୂଦେବୀ, ଶ୍ରୀଦେବୀଙ୍କ ଦେଉଳି ଭୋଗ ଅନୁଷ୍ଠିତ ହୋଇ ରତ୍ନସିଂହାସନକୁ ବିଜେ କରାଯାଏ । ପାଳିଆ ମୁଦିରସ୍ତ ସେବକ ପ୍ରସାଦ ଲାଗି କରନ୍ତି । ପରେ ପାଣି ପଡି ଘଣ୍ଟଛତା ସହ ତିନି ବାଡ଼ରେ ସର୍ବାଙ୍ଗ ନୀତି ବଢେ । ଶ୍ରୀଜଗନ୍ନାଥଙ୍କ ବାଡରେ ବଳିଆ ସୁନ୍ଦର, ଚନ୍ଦନ, ଫଗୁ, ଝିମିରି ଫଗୁ, ପ୍ରସାଦ ଲାଗି ଓ ବନ୍ଦାପନା ନୀତି ହେଉଛି । ପୁଣି କର୍ପୂର ଆଳତି କରାଯାଏ । ମୁଦିରସ୍ତ ଚାମର ଆଲଟ କରନ୍ତି । ତିନି ବାଡରେ ଫଗୁ ଆଞ୍ଜୁଳି ଦେଇସାରିବା ପରେ ଠାକୁରଙ୍କ ପୂଜାପଣ୍ଡା, ପତିମହାପାତ୍ର ଓ ମୁଦିରସ୍ତ ସେବକ ସିଂହାସନକୁ ଉଠି ପ୍ରସାଦ ମଇଲମ କରନ୍ତି । ଦୋଳଗୋବିନ୍ଦ, ଭୂଦେବୀ, ଶ୍ରୀଦେବୀଙ୍କୁ ଆଜ୍ଞାମାଳ ଦିଆଯିବାପରେ ପୁଷ୍ପାଳକ ସେବକମାନେ ଠାକୁରଙ୍କୁ ହାତରେ ନେଇ ଜୟବିଜୟ ଦ୍ୱାର ନିକଟରେ ବିଜେ କରାନ୍ତି । ସେଠାରେ ପ୍ରସାଦଲାଗି, କର୍ପୂରଆଳତୀ, ଦୃବାକ୍ଷତ, ସାତବତୀ, ସଞ୍ଜକାହାଳୀ ଓ ବନ୍ଦାପନା ଆଦି ନୀତି ହୁଏ । ଚାଚେରୀ ବେଶରେ ନାଲି ରଙ୍ଗର ପ୍ରାଧାନ୍ୟ ଦେଖିବାକୁ ମିଳିଥାଏ । ବାଚେରୀ ବେଶରେ ଦିଅଁମାନେ ସ୍ୱତନ୍ତ୍ର ଶୈଳୀରେ  (ଦିଅଁମାନେ ପିନ୍ଧିଥିବା ପାଟବସ୍ତ୍ରର ଶୀର୍ଷଭାଗ ଯତ୍ନର ସହ ହରଡ଼ମାଳିରେ ଖୁଞ୍ଚା ଯାଇଥାଏ) ପିନ୍ଧିଥିବା ଶାଢ଼ୀ, ମସ୍ତକର ଶ୍ରୀକପଡ଼ା, ହାତରେ ଧରିଥିବା ରୁମାଲ ସବୁ ନାଲିରଙ୍ଗର ହୋଇଥାଏ  । ଶ୍ରୀଜଗନ୍ନାଥ ଓ ଶ୍ରୀବଳଭଦ୍ରଙ୍କ ବିଗ୍ରହରେ ନଳୀଭୁଜ ଲାଗି କରାଯାଏ । ଜଗନ୍ନାଥଙ୍କ ନଳୀଭୁଜ ସମ୍ମୁଖରେ ଶଙ୍ଖ ଓ ଚକ୍ର; ଏବଂ ବଳଭଦ୍ରଙ୍କ ନଳୀଭୁଜରେ ହଳ ଓ ମୂଷଳ ଖୋଦିତ ହୋଇଥାଏ । ଏହି ବେଶରେ ପିନ୍ଧୁଥିବା ଅଳଙ୍କାରଗୁଡ଼ିକ ହେଲା ମୁଖର ଉଭୟ ପାର୍ଶ୍ୱରେ କୁଣ୍ଡଳ, ମସ୍ତକ ଶୀର୍ଷରେ ଚନ୍ଦ୍ରିକା, ଅଣ୍ଟାରେ ଅଣ୍ଟାପଟି ଓ ଓଢ଼ିଆଣି ଏବଂ ଗଳାରେ ଗିନି ମାଳ, ଚାବୁକ ମାଳ, ପଦ୍ମମାଳି ଓ ହରଡ଼ ମାଳି । ଏହିବେଶରେ ସୁଭଦ୍ରା ଚନ୍ଦ୍ର, ସୂର୍ଯ୍ୟ ଓ ତଡ଼କିଦ୍ୱାରା ସୁଶୋଭିତା ହୁଅନ୍ତି । ଭୋଗ ବେଶ ସମୟରେ ଠାକୁରଙ୍କୁ ଆରିସା, ମରିଚିନଡୁ, ଖିରି, ଧଉଳା ଓ ଘିନାଡି ଆଦି ଭୋଗ ଲଗାଯାଏ ତଥା ଫଗୁ ଖେଳ ନୀତି ହୋଇଥାଏ । ଏ ସବୁ ଉପଚାର ପାଇଁ ଶ୍ରୀଦେବୀ  (ଲକ୍ଷ୍ମୀ), ଭୂଦେବୀ  (ଧରିତ୍ରୀ ) ଓ ଦୋଳଗୋବିନ୍ଦ ବେହରଣ ଦ୍ୱାର ପାଖରେ ନାଲିପାଟ ପିନ୍ଧି ବେଶ ହୁଅନ୍ତି  । ବେଶ ହୋଇଥିବା ମୂର୍ତ୍ତିଗୁଡ଼ିକୁ ରତ୍ନସିଂହାସନ ଉପରକୁ ଆଣିବା ପରେ ଚାଚେରୀ ଭୋଗ ରୂପେ ଖଇ କୋରା ଅର୍ପଣ କରାଯାଇଥାଏ । ପରେ ସେହି ମୂର୍ତ୍ତିଗୁଡ଼ିକୁ ଜୟବିଜୟ ଦ୍ୱାର ନିକଟକୁ ନିଆଯାଇ ପଣ୍ଡା ଓ ପୁଷ୍ପାଳକ ସେବକମାନଙ୍କଦ୍ୱାରା ଫଗୁଖେଳ ନୀତି ସମାପନ ହୋଇଥାଏ । ଚାଚେରୀ ଲୀଳା ଶ୍ରୀକ୍ଷେତ୍ର ପୁରୀଠାରେ ଶ୍ରୀଜଗନ୍ନାଥ ଏକ ଲୋକାୟତ ପରମ୍ପରା ରୂପେ ଦୋଳଯାତ୍ରାକୁ ବୈଷ୍ଣବୀୟ ଢଙ୍ଗରେ ପାଳନ କରନ୍ତି । ଏହା ଚାଚେରୀ ଲୀଳା ନାମରେ ପ୍ରଖ୍ୟାତ । ଏହି ପର୍ବରେ ଫଗୁଦଶମୀ ଦୋଳବିମାନରେ ଦୋଳଗୋବିନ୍ଦ, ଶ୍ରୀଦେବୀ  (ମହାଲକ୍ଷ୍ମୀ) ଓ ଭୂଦେବୀ  (ଧରିତ୍ରୀ ମାତା) ପ୍ରତି ସନ୍ଧ୍ୟାରେ ଶ୍ରୀଜଗନ୍ନାଥବଲ୍ଲଭ ଉଦ୍ୟାନକୁ ଚାଚେରୀ ଖେଳିବାଜୁ ଯାଆନ୍ତି  । ଶ୍ରୀମନ୍ଦିର ବେଢା ପରିକ୍ରମା କରି ବାହାକମାନଙ୍କ କାନ୍ଧରେ ସିଂହଦ୍ୱାର ଗୁମୁଟ ଟପି ଅରୁଣସ୍ତମ୍ଭ ପାରହେଲା ପରେ ଲୋକଙ୍କର ଉତ୍ସାହ ଓ ଉଦ୍ଦୀପନା ଏକ ଭାବଭକ୍ତି ପୂର୍ଣ୍ଣ ଦୃଶ୍ୟ ସୃଷ୍ଟି କରିଥାଏ । ଦୋଳ ବେଦିରେ ପହଞ୍ଚି ଆରମ୍ଭ ହୁଏ ଫଗୁଲାଗି । ପୁଷ୍ପମାଲ୍ୟ, କୁନ୍ଦପୁଷ୍ପ ପରି ସୁବାସିତ ପୁଷ୍ପ ଓ ଲାଲ୍ ବେଶରେ ଚାଚେରୀ ବେଶରେ ଦୋଳଗୋବିନ୍ଦ ବିଜେ ହୁଅନ୍ତି । ସେଠୁ ତାହା ପରେ ସେ ୪ ଦିନ ଧରି ଗାଁ-ଗାଁ ବୁଲି ଫଗୁ  (ନାଲିଆ ହୋଲି ରଙ୍ଗ) ଖେଳନ୍ତି । ତେଣୁ  'ଚାରିଚାରି' ରୁ ଚାଚେରୀ ନାଁ ବାହାରିଛି।
ଧୁବରି ଏକ ଭାରତୀୟ ଜନଗଣନା ସହର   ଅଟେ । ଏହା ଆସାମର ଧୁବ୍ରି ଜିଲ୍ଲାରେ ଅବସ୍ଥିତ । ଜନସଂଖ୍ୟା ଓ ସାକ୍ଷରତା ୨୦୦୧ ମସିହାର ଭାରତୀୟ ଜନଗଣନା ଅନୁସାରେ, ଧୁବରି ସହରର ମୋଟ ଜନସଂଖ୍ୟା ୫୦୨୬ ଅଟେ । ସେଥି ମଧ୍ୟରୁ ୫୧.୬୩% ଜଣ ପରୁଷ ହୋଇଥିବା ବେଳେ ୪୮.୩୭% ଜଣ ନାରୀ ଅଟନ୍ତି । ଧୁବରିର ସାକ୍ଷରତା ହାର ୪୭.୭୧% ଅଟେ । ଏହା ଜାତୀୟ ହାରଠାରୁ ୧୭.୧୩% ପ୍ରତିଶତ କମ ଅଟେ । ସେଥିରୁ ୨୮.୯୭% ପ୍ରତିଶତ ପୁରୁଷ ଓ ୧୮.୭୪% ନାରୀ ଅଟନ୍ତି । ୧୮.୮୦% ଲୋକ ସେଠାରେ ୬ ବର୍ଷ ବୟସରୁ କମ ବୟସ୍କ ଅଟନ୍ତି । ଭାଷା ଅହମିଆ ଧୁବରିର ସରକାରୀ ଭାଷା ଅଟେ । ପାଣିପାଗ ପ୍ରାୟତଃ ଭାରତୀୟ ସହର ଗୁଡ଼ିକ ଗ୍ରୀଷ୍ମ ମଣ୍ଡଳୀୟ ହୋଇଥାନ୍ତି । ଧୁବରିରେ ବାର୍ଷିକ ସର୍ବାଧିକ ହାରାହାରି ତାପମାତ୍ରା ୨୯.୩ ଡିଗ୍ରୀ ସେଣ୍ଟିଗ୍ରେଡ ଅନୁଭୂତ ହେଉଥିବା ବେଳେ ସର୍ବନିମ୍ନ ହାରାହାରି ତାପମାତ୍ରା ୧୮.୫ ଡିଗ୍ରୀ ସେଣ୍ଟିଗ୍ରେଡ ଅଟେ । ଏଠାରେ ବାର୍ଷିକ ହାରାହାରି ବୃଷ୍ଟିପାତ ୩୦୧୬.୬ / ହୋଇଥାଏ ।
ନରହରି ଦଣ୍ଡପାଟ ଜଣେ ଓଡ଼ିଆ ରାଜନୀତିଜ୍ଞ ଥିଲେ । ସେ ସ୍ୱାଧୀନତା ପୂର୍ବରୁ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ ଥରେ କାର୍ଯ୍ୟ କରିଥିଲେ । ସ୍ୱାଧୀନତା ପୂର୍ବରୁ ୧୯୪୬ ମସିହାରେ ହୋଇଥିବା ବିଧାନ ସଭା ନିର୍ବାଚନରେ ସେ ବଣାଇ ବିଧାନ ସଭା ନିର୍ବାଚନ ମଣ୍ଡଳୀରୁ ୨ୟ ଓଡ଼ିଶା ବିଧାନ ସଭା  (ସ୍ୱାଧୀନତା ପୂର୍ବରୁ)କୁ ନିର୍ବାଚିତ ହୋଇଥିଲେ  । ରାଜନୈତିକ ଜୀବନ ନରହରି ନିର୍ଦ୍ଦଳୀୟ ପ୍ରାର୍ଥୀ ଭାବରେ ସ୍ୱାଧୀନତା ପୂର୍ବରୁ ଓଡ଼ିଶା ବିଧାନ ସଭା ପାଇଁ ନିର୍ବାଚନ ଲଢ଼ିଥିଲେ । ସେ ସ୍ୱାଧୀନତା ପୂର୍ବରୁ ୨ୟ ଓଡ଼ିଶା ବିଧାନ ସଭାରେ ଜଣେ ବିଧାୟକ ଭାବରେ କାର୍ଯ୍ୟ କରିଥିଲେ ।
ଆକୋଟ ଏକ ଭାରତୀୟ ପୌରପାଳିକା ଅଟେ । ଏହା ମହାରାଷ୍ଟ୍ରର ଆକୋଲ ଜିଲ୍ଲାରେ ଅବସ୍ଥିତ । ଭୌଗଳିକ ଅବସ୍ଥିତି ଆକୋଟ ୨୧.୦୯୬୪ ଉତ୍ତର ଅକ୍ଷାଂଶ ଓ ୭୭.୦୫୮୬ ପୂର୍ବ ଦ୍ରାଘିମାରେ ଅବସ୍ଥିତ । ସମୁଦ୍ର ପତନଠାରୁ ଏହା ୧୧୩୧ ଫୁଟ ଉଚ୍ଚତାରେ ରହିଛି । ଜନସଂଖ୍ୟା ଓ ସାକ୍ଷରତା ୨୦୦୧ ମସିହାର ଭାରତୀୟ ଜନଗଣନା ଅନୁସାରେ, ଆକୋଟ ସହରର ମୋଟ ଜନସଂଖ୍ୟା ୮୦୭୯୬ ଅଟେ । ସେଥି ମଧ୍ୟରୁ ୫୧.୭୭% ଜଣ ପରୁଷ ହୋଇଥିବା ବେଳେ ୪୮.୨୩% ଜଣ ନାରୀ ଅଟନ୍ତି । ଆକୋଟର ସାକ୍ଷରତା ହାର ୭୦.୮୨% ଅଟେ । ଏହା ଜାତୀୟ ହାରଠାରୁ -୫.୯୮% ପ୍ରତିଶତ କମ ଅଟେ । ସେଥିରୁ ୩୮.୭୦% ପ୍ରତିଶତ ପୁରୁଷ ଓ ୩୨.୧୨% ନାରୀ ଅଟନ୍ତି । ୧୪.୫୬% ଲୋକ ସେଠାରେ ୬ ବର୍ଷ ବୟସରୁ କମ ବୟସ୍କ ଅଟନ୍ତି । ଭାଷା ମରାଠୀ ଆକୋଟର ସରକାରୀ ଭାଷା ଅଟେ ।
ବିଏଲଟି ଏକ ପ୍ରକାର ସ୍ୟାଣ୍ଡଉଇଚର ନାମ ଯାହା ତାଙ୍କର ଉପାଦାନମାନଙ୍କର ନାମର ପ୍ରଥମ ଅକ୍ଷରକୁ ନେଇ ନାମକରଣ ହୋଇଛି ଓ ସେଗୁଡ଼ିକର ପ୍ରଥମ ଅକ୍ଷର / ବାକନ  (ଘୁଷରୀ ମାଂସ), / ଲେଟ୍ୟୁସ ପତ୍ର, ଓ / ଟମାଟୋ  । ନିଜ ପସନ୍ଦ ଅନୁସାରେ ଏହାର ଉପାଦାନମାନଙ୍କୁ ପରବର୍ତ୍ତନ କରାଯାଇପାରେ । ଏଥିରେ ମାୟୋନେଜ  , ବିଭିନ୍ନ ରକମର ଲେଟ୍ୟୁସ ପତ୍ର ଓ ପାଉଁରୁଟି ବ୍ୟବ‌ହର କରାଯାଇପାରେ । ବାକନ ପରିବର୍ତ୍ତେ ଟର୍କୀ ବାକନ ବା ଟୋଫୁ   ଦେଲେ ସ୍ୱାଦ ଉଲ୍ଲେଖନୀୟ ହୋଇପାରେ । ସନ ୧୯୦୦ରୁ ସ୍ୟାଣ୍ଡଉଇଚରେ ଅନ୍ୟାନ୍ୟ ଉପାଦାନ ମିଶ୍ରଣ କରିବା ପଦ୍ଧତି ଚାଲିଆସୁଛି କିନ୍ତୁ ତାହା ଦ୍ୱିତୀୟ ବିଶ୍ୱ‌ଯୁଦ୍ଧ ପର୍ଯ୍ୟନ୍ତ ଅତ୍ୟଧିକ ଲୋକପ୍ରିୟତା ଲାଭ କରିପାରିନଥିଲା । ତା ପରେ ସେହି ଉପାଦାନମାନ ପ୍ରଚୁର ପରିମାଣରେ ବର୍ଷସାରା ଉପଲବ୍‌ଧ ହେବାରୁ ତାହା ଲୋକପ୍ରିୟ ହେବାକୁ ଲାଗିଲା । ସନ ୧୯୭୦ ପର୍ଯ୍ୟନ୍ତ ଛୋଟ ନାମରେ ନମିଳି ଏହା ପୁରା ନାମରେ ମିଳୁଥିଲା । ଯୁକ୍ତରାଷ୍ଟ୍ର ଆମେରିକରେ ଏହା ଦ୍ୱିତୀୟ ସର୍ବାଧିକ ଲୋକପ୍ରିୟ ଓ ସଂଯୁକ୍ତ ରାଷ୍ଟ୍ରରେ ଅତି ପ୍ରିୟ ସ୍ୟାଣ୍ଡଉଇଚ ଯାହା ମିଡିଆ ଓ ସାଂସ୍କୃତିକ କାର୍ଯ୍ୟକ୍ରମରେ ଏହାର ବର୍ଣ୍ଣନା କରାଯାଏ ଓ ସୂଚନା ଦିଆଯାଏ । ଇତିହାସ ବିଏଲଟିର ଉପାଦାନମାନ ଅନେକ ବର୍ଷ ଧରି ରହିଥିଲେ ମଧ୍ୟ ସନ ୧୯୦୦ ପୂର୍ବରୁ ବିଏଲଟି ଥିବା ପ୍ରମାଣ ନାହିଁ । ୧୯୦୩ ଦୈନିକ ଘରୋଇ ରନ୍ଧନ ବ‌ହିରେ ଏକ କ୍ଲବ ସ୍ୟାଣ୍ଡଉଇଚ ନିମନ୍ତେ ଡ. ଇଭାନ ମେ ଲେଖିଥିଲେ: ଦୁଇ ଟୁକୁଡ଼ା ପାଉଁରୁଟି ଭିତରେ ବାକନ, ଟମାଟୋ, ଲେଟ୍ୟୁସ, ମାୟୋନେଜ ଓ ଏକ ଟୁକୁଡ଼ା ଟର୍କୀ ମିଶ୍ରଣ ରଖାଯାଏ । ଏକ ୧୯୨ରେ ପ୍ରକାଶିତ ପୁସ୍ତକରେ  "ସାତ ଶହ ସ୍ୟାଣ୍ଡଉଇଚ" ର ଏକ ଅଧ୍ୟାୟରେ ଏକ ବାକନ ସ୍ୟାଣ୍ଡଉଇଚ ଓ ଆଚାର ଥିବା ଲେଖାଥିଲେ ମଧ୍ୟ ଟମାଟୋ ଥିବା କଥା ଲେଖା ନଥିଲା । ପୃଥିବୀ ବିଶ୍ୱ ଯୁଦ୍ଧ ୨   ପରେ ବ୍ୟାପକ ଭାବରେ ସୁପରମାର୍କେଟ ଖୋଲାଗଲା ଓ ଏହା ଫଳରେ ବିଏଲଟିର ଉପାଦାନମାନ ବର୍ଷ ସାରା ମିଳିଲା । ସ୍ୟାଣ୍ଡଉଇଚର ସର୍ଟ‌ହ୍ୟାଣ୍ଡ ଭଳି ବାକନ, ଲେଟ୍ୟୁସ ଓ ଟୋମାଟୋ ସ୍ୟାଣ୍ଡଉଇଚ ବଦଳରେ ବିଏଲଟି ନାମଟି ଆମେରିକୀୟ ହୋଟେଲମାନଙ୍କରେ ଲୋକପ୍ରିୟ ହେବାକୁ ଲାଗିଲା କିନ୍ତୁ କେବେ ଏହି ପରିବର୍ତ୍ତନ ଜନସାଧାରଣଙ୍କ ଚେତନାରେ ଜାଗ୍ରତ ହେଲା ତାହା ଜଣାନାହିଁ । ଉଦାହରଣ ସ୍ୱରୁପ ସନ ୧୯୫୧ରେ ସଟର ଡେ ଇଭନିଙ୍ଗ ପୋଷ୍ଟରେ ଏହାର ସୂଚନା ଥିଲେ ମଧ୍ୟ ବର୍ଣ୍ଣନାରେ ଲେଖାଥିଲାଗୋଟିଏ ଟ୍ରେ ଉପରେ ଅଣପରିବର୍ତ୍ତିତ ଭାବରେ ଏକ ସୁପ ଗିନା, ଏକ ଟୋଷ୍ଟେଡ ସ୍ୟାଣ୍ଡଉଇଚ ସାଥିରେ ବ୍ୟାକନ, ଲେଟ୍ୟୁସ ଓ ଟମାଟୋ ଏବଂ ଚକୋଲେଟ ମିଲ୍କ ସେକ ରହେ ।" ସନ ୧୯୫୪ରେ ପ୍ରକାଶିତ ମଡର୍ଣ୍ଣ ହସପିଟାଲ ନାମକ ପତ୍ରିକାରେ ଏକ ମିଲ୍ ‌ର ପ୍ରସ୍ତାବ ଥିଲା ଯେଉଁଥିରେ  "ବିନ ସୁପ୍, ଟୋଷ୍ଟ ହୋଇଥିବା ବାକନ ଓ ଟମାଟୋ ସ୍ୟାଣ୍ଡଉଇଚ, ଆଚାର, କଦଳି ସାଲାଡ଼ ଜେଲି, କ୍ରିମ ଡ୍ରେସିଙ୍ଗ ଓ ପାଉଣ୍ଡ କେକ କଥା ଲେଖାଥିଲା ।" ସନ ୧୯୫୮ ସୁଦ୍ଧା ହେଲମାନ ତାଙ୍କର ଉତ୍ପାଦ ବିଷୟରେ ଲେଖିଥିଲେବାକନ, ଲେଟ୍ୟୁସ ଓ ଟମାଟୋ ସ୍ୟାଣ୍ଡଉଇଚ ପାରମ୍ପରିକ ଭାଗରେ ଥାଏ ।" ସନ ୧୯୭୦ର ପ୍ରାକ୍ ‌ କାଳରେ ବିଏଲଟି ବିଷୟରେ ସୂଚନା ମିଳିଥିଲା ।
ବଲାଙ୍ଗୀର  (କ୍ରମିକ ସଂଖ୍ୟା: ୬୮) ବଲାଙ୍ଗୀର ଜିଲ୍ଲା ଅନ୍ତର୍ଗତ ଏକ ବିଧାନ ସଭା ନିର୍ବାଚନ ମଣ୍ଡଳୀ  । ଏହି ନିର୍ବାଚନ ମଣ୍ଡଳୀ ଅନ୍ତର୍ଗତ ଅଞ୍ଚଳ ଗୁଡ଼ିକ ହେଲା: ବଲାଙ୍ଗୀର  (ପୌ), ବଲାଙ୍ଗୀର ବ୍ଳକ ଓ ଦେଓଗାଁ ବ୍ଳକ  । ଗତ ୨୦୧୪ ନିର୍ବାଚନରେ ଭାରତୀୟ ଜାତୀୟ କଂଗ୍ରେସ ପ୍ରାର୍ଥୀ ନରସିଂହ ମିଶ୍ର ବିଜୁ ଜନତା ଦଳ ପ୍ରାର୍ଥୀ ଅନଙ୍ଗ ଉଦୟ ସିଂହ ଦେଓଙ୍କଠାରୁ ୧୨୨୫୪ ଖଣ୍ଡ ଅଧିକ ଭୋଟ ପାଇ ନିର୍ବାଚିତ ହୋଇଛନ୍ତି। ନିର୍ବାଚିତ ବିଧାୟକଗଣ ୧୯୫୧ରୁ ୨୦୧୪ ମଧ୍ୟରେ ମୋଟ ୧୫ଥର ନିର୍ବାଚନ ଅନୁଷ୍ଠିତ ହୋଇସାରିଛି । ଏହି ନିର୍ବାଚନ ମଣ୍ଡଳୀରୁ ନିର୍ବାଚିତ ହୋଇଥିବା ବିଧାୟକମାନେ ହେଲେ: ୨୦୧୯: ନରସିଂହ ମିଶ୍ର  (କଂଗ୍ରେସ) ୨୦୧୪: ନରସିଂହ ମିଶ୍ର  (କଂଗ୍ରେସ) ୨୦୦୯: ଅନଙ୍ଗ ଉଦୟ ସିଂହ ଦେଓ  (ବିଜଦ) ୨୦୦୪: ଅନଙ୍ଗ ଉଦୟ ସିଂହ ଦେଓ  (ବିଜଦ) ୨୦୦୦: ଅନଙ୍ଗ ଉଦୟ ସିଂହ ଦେଓ  (ବିଜଦ) ୧୯୯୫: ଅନଙ୍ଗ ଉଦୟ ସିଂହ ଦେଓ  (ଜନତା ଦଳ) ୧୯୯୦: ଅନଙ୍ଗ ଉଦୟ ସିଂହ ଦେଓ  (ଜନତା ଦଳ) ୧୯୮୫: ମହମ୍ମଦ ମୁଜାଫର ହୁସେନ ଖାନ  (କଂଗ୍ରେସ) ୧୯୮୦: ମ. ମୁଜାଫର ହୁସେନ ଖାନ  (କଂଗ୍ରେସ-ଇ) ୧୯୭୭: ମୂରଲୀଧର ଗୁରୁ  (ଜନତା ପାର୍ଟି) ୧୯୭୪: ରାଜେନ୍ଦ୍ର ନାରାୟଣ ସିଂହଦେଓ  (ସ୍ୱତନ୍ତ୍ର) ୧୯୭୧: ରାଜେନ୍ଦ୍ର ନାରାୟଣ ସିଂହଦେଓ  (ସ୍ୱତନ୍ତ୍ର) ୧୯୬୭: ରାଜେନ୍ଦ୍ର ନାରାୟଣ ସିଂହଦେଓ  (ସ୍ୱତନ୍ତ୍ର) ୧୯୬୧: ଚନ୍ଦ୍ର ଶେଖର ସିଂହ  (ଗଣ ପରିଷଦ) ୧୯୫୭: ନନ୍ଦ କିଶୋର ମିଶ୍ର  (ଗଣ ପରିଷଦ) ଓ ରମେଶ ଚନ୍ଦ୍ର ସିଂହ ଭୋଇ  (ଗଣ ପରିଷଦ) ୧୯୫୧: ନନ୍ଦକିଶୋର ମିଶ୍ର  (ଗଣ ପରିଷଦ) ଓ ଅଚ୍ୟୁତାନନ୍ଦ ମହାନନ୍ଦ  (ଗଣ ପରିଷଦ) ୨୦୦୯ ନିର୍ବାଚନ ଗତ ୨୦୦୯ ନିର୍ବାଚନରେ ବିଜୁ ଜନତା ଦଳ ପ୍ରାର୍ଥୀ ଅନଙ୍ଗ ଉଦୟ ସିଂହ ଦେଓ, କଂଗ୍ରେସ ପ୍ରାର୍ଥୀ ଲକ୍ଷ୍ମଣ କୁମାର ମେହେରଙ୍କଠାରୁ ୧୬,୮୬୬ ଅଧିକ ଭୋଟ ପାଇ ନିର୍ବାଚିତ ହୋଇଥିଲେ  ।
ସୁଧାକର ବସନ୍ତଙ୍କ ନିର୍ଦ୍ଦେଶନାରେ ନିର୍ମିତ ଓଡ଼ିଆ କଥାଚିତ୍ର ମୋ ' ଦୁନିଆ ତୁ ହିଁ ତୁ ୨୦୧୩ ମସିହାରେ ମୁକ୍ତିଲାଭ କରିଥିଲା ।
ଡିମେନ୍ସିଆ ଏକ ବୃହତ୍ ଶ୍ରେଣୀର ମସ୍ତିଷ୍କ ରୋଗ ଯାହା ଦୀର୍ଘକାଳ ଧରି ଧିରେ ଧିରେ ଚିନ୍ତା ଓ ସ୍ମରଣ ଶକ୍ତି କମେଇ ଦିଏ, ଏହା ଯୋଗୁ ଦୈନନ୍ଦିନ କାର୍ଯ୍ୟ ପ୍ରଭାବିତ ହୁଏ । ଅନ୍ୟାନ୍ୟ ଲକ୍ଷଣ ମଧ୍ୟରେ ଭାବନା ସମସ୍ୟା, ଭାଷା ସମସ୍ୟା ହୁଏ ଓ ଅଭିପ୍ରେରଣ   କମିଯାଏ । ଲୋକର ଚେତନ ଶକ୍ତି କମେନି । ଲୋକର ପାରମ୍ପରିକ ମାନସିକ କାର୍ଯ୍ୟକଳାପରେ ପରିବର୍ତ୍ତନ ଓ ବୟସାଧିକ୍ୟ ଯୋଗୁ ସାଧାରଣ ନ୍ୟନତାଠାରୁ ଅଧିକ ନ୍ୟୁନ ହେଲେ ଏହି ରୋଗ ନିର୍ଣ୍ଣୟ କରାଯାଏ । ଏମାନଙ୍କର ଯତ୍ନ ନେଉଥିବା ଲୋକଙ୍କ ଉପରେ ଉଲ୍ଲେଖନୀୟ ପ୍ରଭାବ ପଡ଼େ । ସବୁଠାରୁ ଅଧିକ ହେଉଥିବା ସାଧାରଣ ଡିମେନ୍ସିଆର ୫୦ରୁ ୭୦% ରୋଗର ନାମ ଆଲଜିମର ରୋଗ । ଅନ୍ୟ ଡିମେନ୍ସିଆ ନାମ: ରକ୍ତନଳୀ ଡିମେନ୍ସିଆ ୨୫ %  ,ଲିୟୁଇ ବଡି ଡିମେନ୍ସିଆ ୧୫ %   ଓ ଫ୍ରଣ୍ଟୋଟେମ୍ପୋରାଲ ଡିମେନ୍ସିଆ   । ଅଳ୍ପ ଦେଖାଯାଉଥିବା କାରଣ ମଧ୍ୟରେ ସାଧାରଣ ଚାପ ହାଇଡ୍ରୋସେଫାଲସ୍  , ପାର୍କିନ୍‌ସନ୍ ରୋଗ, ସିଫିଲିସ୍ ଓ କ୍ରୁଜ୍‌ଫେଲ୍ଟ-ଜାକୋବ୍ ରୋଗ       ଉଲ୍ଲେଖ‌ଯୋଗ୍ୟ । ଜଣେ ରୋଗୀ ଏକାଧିକ ଡିମେନ୍ସିଆ ରୋଗରେ ଆକ୍ରାନ୍ତ ହୋଇପାରେ । ଗୋଟିଏ ଛୋଟ ଆନୁପାତିକ ଅଂଶ ପାରିବାରିକ ଥାଏ । ଡି.ଏସ୍.ଏମ୍-୫]]ରେ ଡିମେନ୍ସିଆ ରୋଗ ଗମ୍ଭୀରତା ଅନୁସାରେ ପୁନଃବର୍ଗୀକରଣ   କରାଯାଇଥିଲା । ରୋଗ ଇତିହାସ, ବୋଧଶକ୍ତି ପରୀକ୍ଷା  ( : ) ସ‌ହ ମେଡିକାଲ ଇମେଜିଙ୍ଗ ଓ ରକ୍ତ ପରୀକ୍ଷାଆଦି କରି ଅନ୍ୟ ରୋଗର ସମ୍ଭାବ୍ୟ ଉପସ୍ଥିତି ଦୂର କରାଯାଏ  । ମିନି ମାନସିକ ଅବସ୍ଥ ପରୀକ୍ଷା ଏକ ସାଧାରଣ ହେଉଥିବା ବୋଧଶକ୍ତି ପରୀକ୍ଷା । ସଙ୍କଟଜନ‌କ ଅବସ୍ଥା ଯେପରିକି ଉଚ୍ଚ ରକ୍ତଚାପ, ଡାଏବେଟିସ୍, ଧୂମ୍ରପାନ ଓ ମୋଟାପଣ ନିୟନ୍ତ୍ରଣ କରି ରହି ରୋଗକୁ ପ୍ରତିରୋଧ କରିବାକୁ ଚେଷ୍ଟା କରାଯାଏ । ସବୁ ଲୋକମାନଙ୍କୁ ଏହି ରୋଗ ଚିହ୍ନଟ ନିମନ୍ତେ ସ୍କ୍ରନିଙ୍ଗ କରିବାକୁ ସୁପାରିସ୍ କରାଯାଏ ନାହିଁ । ଡିମେନ୍ସିଆ ଆରୋଗ୍ୟ ହୁଏ ନାହିଁ । ଆସେଟିଲ୍ କୋଲିନଇସ୍ଟରେଜ ଇନ୍‌ହିବିଟର୍   ଯେପରିକି ଡନ୍‌ପେଜିଲ୍   ଅଧିକାଂଶ ସମୟରେ ବ୍ୟବ‌ହାର କରାଯାଏ ଓ ଉପକାର ମିଳେ । ମୋଟା ମୋଟି ଅଳ୍ପ ଉପକାର ମିଳେ । ରୋଗୀଙ୍କର ଜୀବଚ‌ଚର୍ଯ୍ୟା ଉନ୍ନତ କରିବା ନିମନ୍ତେ କେତେ ଗୁଡ଼ିଏ ଉପାୟ ଅବଲମ୍ବନ କରାଯାଇପାରେ । କଗ୍‌ନିଟିଭ୍ ବିହେଭିଓରାଲ   ଚିକିତ୍ସା ଉପ‌ଯୁକ୍ତ ହୋଇପାରେ । ରୋଗୀ ଯତ୍ନ‌କାରୀଙ୍କୁ ଶିକ୍ଷା ଓ ନୈତିକ ସମର୍ଥନ ଦିଆଯିବା ଗୁରୁତ୍ତ୍ୱପୂର୍ଣ୍ଣ ଅଟେ । ବ୍ୟାୟାମ କଲେ ଦୈନ‌ନ୍ଦିନ କାର୍ଯ୍ୟ ସ‌ହ ଫଳାଫଳ ଉନ୍ନତ ହୁଏ । ଡିମେନ୍ସିଆ ଯୋଗୁ ବ୍ୟବ‌ହାରିକ ଗଣ୍ଡଗୋଳ ବା ସାଇକୋସିସ୍ ହେଲେ ଆଣ୍ଟିସାଇକୋଟିକ୍ ଦିଆଯାଏ କିନ୍ତୁ ଏହାର ଉପକାରୀତା ନ‌ଗନ୍ୟ ଓ ମୃତ୍ୟୁ ସଙ୍କଟ ଅଧିକ । ପୃଥିବୀରେ ୩୬ ନିୟୁତ ଲୋକଙ୍କୁ ଡିମେନ୍ସିଆ ରୋଗ ଧରେ । ଜୀବନରେ କେତେବେଳେ ହେଲେ ୧୦% ଲୋକ ଏହି ରୋଗର ଶୀକାର ହୁଅନ୍ତି । ବୟସ ବୃଦ୍ଧି ସ‌ହିତ ଏହା ସାଧାରଣ ହୋଇଯାଏ । ରୋଗୀ ସଂଖ୍ୟାର ୩ % ମଧ୍ୟରେ ୬୫ରୁ ୭୪ ବର୍ଷ ବୟସ୍କ ଲୋକ, ୧୯ % ମଧ୍ୟରେ ୭୫ରୁ ୮୪ ବର୍ଷ ବୟସ୍କ, ଏହାଠାରୁ ଅଧିକ ବୟସ୍କ ଲୋକ ସଂଖ୍ୟାର ପ୍ରାୟ ଅଧା ଲୋକ ଏହି ରୋଗ ଭୋଗ କରନ୍ତି । ସନ ୧୯୯୦ରେ ଏହି ରୋଗରେ ୦.୮ ନିୟୁତ ମୃତ୍ୟୁ ହୋଇଥିବାବେଳେ ସନ ୨୦୧୩ରେ ୧.୭ ନିୟୁତ ମୃତ୍ୟୁ ହୋଇଥିଲା । ଜନସଂଖ୍ୟା ଯେତେ ଅଧିକ ହୁଏ ଏହି ରୋଗୀ ସଂଖ୍ୟା ସେତେ ଅଧିକ ଓ ସାଧାରଣ ହୁଏ । ବିକଶିତ ଦେଶମାନଙ୍କରେ ସଙ୍କଟପ୍ରଦ କାରକ ଗୁଡ଼ିକ କମିଯିବାରୁ ନିର୍ଦ୍ଦିଷ୍ଟ ବୟସ ଦଳରେ ଏହି ରୋଗୀ ସଂଖ୍ୟା କମୁଛି । ବୃଦ୍ଧ ବୟସରେ ଅକ୍ଷମତାର ଏହା ଏକା ସାଧାରଣ କାରଣ । ଏହା ଯୋଗୁ ବାର୍ଷିକ ୬୦୪ ବିଲିଅନ୍ ଆମେରିକୀୟ ଡଲାର କ୍ଷତି ହେଉଥିବା ବିଶ୍ୱାସ କରାଯାଏ । ଡିମେନ୍ସିଆ ରୋଗୀଙ୍କୁ ଆବଶ୍ୟକତାରୁ ଅଧିକ ଶାରୀରିକ ଓ ରାସାୟନିକ ନିୟନ୍ତ୍ରଣ କରୁଥିବାରୁ ହ୍ୟୁମାନ ରାଇଟ ଉଲ୍ଲଘଂନ ହେଉଥିବାର ପ୍ରଶ୍ନବାଚୀ ଚିହ୍ନ ଉଠେ । ଏହି ରୋଗୀଙ୍କୁ ସାମାଜିକ କଳଙ୍କରୂପେ   ଧରାଯାଉଥିଲା ।
ମୋଲନୁପିରାଭିର, ଅନ୍ୟମାନଙ୍କ ମଧ୍ୟରେ ବିକ୍ରୟ ନାମ ଲାଗେଭ୍ରିଓ ଏବଂ ମଲୁଲିଫ୍, ବ୍ରାଣ୍ଡ ନାମରେ ବିକ୍ରି ହୋଇଥିବା ମଲନପୁପିର, ଏକ ଭୂତାଣୁରୋଧୀ ଔଷଧ ଯାହା କୋଭିଡ-୧୯ ରୋଗର ଚିକିତ୍ସା ପାଇଁ ବ୍ୟବ‌ହୃତ ହୁଏ । ଏହା ସାମାନ୍ୟ ରୋଗରେ ଉପ‌ଯୋଗୀ ହୁଏ କିନ୍ତୁ ଗୁରୁତର ରୋଗରେ ଉପଯୋଗୀ ନୁହେଁ ବୋଲି ଜଣାପଡିଛି। ଗୁରୁତର ରୋଗ ଲକ୍ଷଣ ଆରମ୍ଭ ହେବାର ୫ ଦିନ ମଧ୍ୟରେ ଏହା ଦିଆଯାଏ । ଏହା ନୁହେଁ ଏକ ପସନ୍ଦ ଯୋଗ୍ୟ ଚିକିତ୍ସା ମନେକରାଯାଏ ନାହିଁ  ଏହା ପାଟିରେ ଦିଆଯାଏ  ସାଧାରଣ ପାର୍ଶ୍ୱ ପ୍ରତିକ୍ରିୟାରେ ତରଳ ଝାଡ଼ା, ବାନ୍ତି, ମୁଣ୍ଡ ବୁଲାଇବା ଏବଂ ମୁଣ୍ଡବିନ୍ଧା ହୋଇପାରେ । ଗର୍ଭାବସ୍ଥାରେ ସୁରକ୍ଷା ଅସ୍ପଷ୍ଟ ଅଟେ। ବୃକ୍‌କ କିମ୍ବା ଯକୃତ ରୋଗରେ ଏହାର ମାତ୍ରା ସଜାଡିବା ଆବଶ୍ୟକ ନାହିଁ। ହାଡ ଏବଂ କାର୍ଟିଲେଜ ଉପରେ ପ୍ରଭାବ ସମ୍ଭାବନା ହେତୁ ୧୮ ବର୍ଷରୁ କମ୍ ବୟସରେ ଏହାର ବ୍ୟବହାର ସୁପାରିଶ କରାଯାଏ ନାହିଁ । ଏହା ଶରୀରରେ ରାଇବୋନ୍ୟୁକ୍ଲିଓସାଇଡ ଟ୍ରାଇଫୋସଫେଟ୍ ରେ ଚୟାପଚୟ ବା ମେଟାବୋଲାଇଜ୍ ହୁଏ ଯାହାଦ୍ୱାରା ଭୂତାଣୁ ତ୍ରୁଟି ବିପର୍ଯ୍ୟୟ ହୁଏ  ବହୁ ସଂଖ୍ୟକ ଭାଇରାଲ୍ ମ୍ୟୁଟେସନ୍  । ମୋଲନୁପିରାଭିର ଯୁକ୍ତରାଜ୍ୟରେ ଚିକିତ୍ସା ବ୍ୟବହାର ପାଇଁ ନଭେମ୍ବର ୨୦୨୧ ମସିହାରେ ପାଇଁ ଅନୁମୋଦନ କରାଯାଇଥିଲା । ଡିସେମ୍ବର ୨୦୨୧ରେ, ଏହାକୁ ଯୁକ୍ତରାଷ୍ଟ୍ରରେ ଜରୁରୀକାଳୀନ ବ୍ୟବହାର ପ୍ରାଧିକରଣ   ପ୍ରଦାନ କରାଯାଇଥିଲା। କାର୍ଯ୍ୟକାରିତା ସମ୍ବନ୍ଧୀୟ ଚିନ୍ତାଧାରା ସହିତ ଜରୁରୀକାଳୀନ ବ୍ୟବହାର ପ୍ରାଧିକରଣ ଅନୁମୋଦନ ପାଇଁ ସୁପାରିଶ ୧୩ରୁ ୧୦ଥିଲା ଏବଂ ଏହାର ମ୍ୟୁଟେଜେନିକ୍ ପ୍ରଭାବ ନୂତନ ପ୍ରକାର ସୃଷ୍ଟି କରିପାରିବା ସମ୍ଭାବନା ଥିଲା । ଯୁକ୍ତରାଷ୍ଟ୍ରରେ ଏକ ଚିକିତ୍ସା ଧାରାର ମୂଲ୍ୟ ପ୍ରାୟ ୭୦୦ ଡଲାର ହୋଇଥିବାବେଳେ ବିକାଶଶୀଳ ଦେଶମାନଙ୍କରେ ଏହି ପରିମାଣ ୨୦୨୨ସୁଦ୍ଧା ପ୍ରାୟ ୨୦ଡଲାର ଅଟେ।
ଇନଫ୍ଲୁଏଞ୍ଜା ଟିକା ଏକ ପ୍ରକାର ଟିକା ଯାହା ଇନଫ୍ଲୁଏଞ୍ଜା ରୋଗରୁ ସୁରକ୍ଷା ନିମନ୍ତେ ଦିଆଯାଏ । ପ୍ରତି ଦୁଇ ବର୍ଷରେ ଥରେ ଏହି ଟିକାର ନୂଆ ସଂସ୍କରଣ ତିଆରି ହୁଏ ଯେହେତୁ ଇନଫ୍ଲୁଏଞ୍ଜା ଭୁତାଣୁ ଶୀଘ୍ର ପରିବର୍ତ୍ତିତ ହୁଏ । ଅଧିକାଂଶ ଟିକା ସାମାନ୍ୟରୁ ଉଚ୍ଚ ସୁରକ୍ଷା ପ୍ରଦାନ କରେ କିନ୍ତୁ ଏହା ପ୍ରତି ବର୍ଷ ବଦଳେ । ୬୫ ବର୍ଷିଆନ ଲୋକଙ୍କଠାରେ ଏହାର କାର୍ଯ୍ୟକାରୀତା ଦୁର୍ବଳ । ଏହି ରୋଗ ଯୋଗୁ ହାରାହାରି ଅଧା ଦିନର କାମହାନୀ ହୁଏ । ଟିକା ନେଇଥିବା ପିଲାଙ୍କ ସଂସ୍ପର୍ଶରେ ଆସୁଥିବା ପିଲାଙ୍କର ମଧ୍ୟ ସୁରକ୍ଷା ହୁଏ । ଉଭୟ ବିଶ୍ୱ ସ୍ୱାସ୍ଥ୍ୟ ସଂଗଠନ ଓ ସେଣ୍ଟର ଫର ଡିଜିଜ କଣ୍ଟ୍ରୋଲ ଆଣ୍ଡ ପ୍ରିଭେନସନ ମିଳିତ ଭାବରେ ସମସ୍ତଙ୍କୁ ୬ମାସ ବୟସ ପରେ ବାର୍ଷିକ ଥରେ ଏହି ଟିକା ନେବାକୁ ସୁପାରିସ କରନ୍ତି । ବିଶେଷତଃ ଗର୍ଭାବସ୍ଥାରେ, ୬ ମାସରୁ ୫ ବର୍ଷ ବୟସ ମଧ୍ୟରେ, ଅନ୍ୟାନ୍ୟ ସ୍ୱାସ୍ଥ୍ୟ ସମସ୍ୟା ଥିଲେ, ସ୍ଥାନୀୟ ଆମେରିକା ଲୋକ ଓ ସ୍ୱାସ୍ଥ୍ୟକର୍ମୀମାନେ ନିତାନ୍ତ ଏହି ଟିକା ନେବା ଉଚିତ । ଏହି ଟିକା ସାଧାରଣତଃ ନିରାପଦ । ୫ରୁ ୧୦% ପିଲାଙ୍କର ଜ୍ୱର ମାଂସପେଶୀ ଯନ୍ତ୍ରଣା ହୁଏ ଓ ଥକ୍କା ଲାଗେ । ଅଧିକ ବୟସର ଲୋକଙ୍କ ଭିତରେ ଏକ ନିୟୁତରେ ଜଣକୁ ଗୁଲେନ-ବାରେ ସିଣ୍ଡ୍ରୋମ ହୁଏ । ଅଣ୍ଡା ପ୍ରତି ଅତ୍ୟଧିକ ଆଲର୍ଜି  ଆନାଫାଇକ୍‌ସିସ୍  ଥିବା ଲୋକ‌ଙ୍କୁ ଓ ପୂର୍ବ ସଂସ୍କରଣ ଥିବା ଟିକା ଦେବାକୁ ନିଷେଧ କରାଯାଏ । ଦୁଇ ପ୍ରକାର ଟିକା ମିଳେ, ନିଷ୍କ୍ରିୟ ଓ ଦୁର୍ବଳ ଭୁତାଣୁ । ଗର୍ଭିଣୀମାନଙ୍କୁ ନିଷ୍କ୍ରିୟ ଭୁତାଣୁ ଟିକା ଦିଆଯାଏ । ଏହା ତିନି ଆକାରରେ ମିଳେ: ମାଂସପେଶୀରେ ଇଞ୍ଜେକସନ, ନାକ ସ୍ପ୍ରେ ବା ଫୁଆରା ଆକାର ବା ଚର୍ମ ମଧ୍ୟଭାଗରେ ଦିଆଯାଉଥିବା ଇଞ୍ଜେକସନ ଆକାର । ଇନଫ୍ଲୁଏଞ୍ଜା ନିମନ୍ତେ ଟିକା ଦେବା ସନ ୧୯୩୦ରେ ଆରମ୍ଭ ହେଲେ ମଧ୍ୟ ଆମେରିକାରେ ବ‌ହୁଳ ଭାବରେ ସନ ୧୯୪୫ରେ ଆରମ୍ଭ ହେଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ସନ ୨୦୧୪ରେ ଏହାର ହୋଲସେଲ ମୂଲ୍ୟ ୫.୨୫ ଡଲାର ଥିଲା । ଆମେରିକାରେ ଏହାର ମୂଲ୍ୟ୨୫ ଆମେରିକୀୟ ଡଲାରରୁ କମ୍ ।
ଗାଙ୍ଗ୍ଲିଅନ ସିସ୍ଟ   ଏକ ରୋଗ ଯେଉଁଥିରେ ଗଣ୍ଠି   ବା ପେଶୀରଜ୍ଜୁରେ   ଏକ ତରଳ ପଦାର୍ଥପୂର୍ଣ୍ଣ ଗୋଟାଳି ସଂଯୁକ୍ତ ଥାଏ । ଅଧିକାଂଶ କ୍ଷେତ୍ରରେ ଏହା କଚଟିର ପୃଷ୍ଠ ଭାଗରେ ଥାଏ କିନ୍ତୁ ସମ୍ମୁଖ ଭାଗରେ ମଧ୍ୟ ଦେଖାଯାଏ । ଏହି ରୋଗ ବ‌ହୁତ ଧୀରେ ଅଗ୍ରଗତି କରେ ଓ ଏକ ସମ୍ପୁର୍ଣ୍ଣ ଆକାର ଧାରଣ କରିବାକୁ ମାସ ମାସ ବିତିଯାଏ । ଏହାର ଅନ୍ୟ କୌଣସି ଲକ୍ଷଣ ଦେଖାଯାଏ ନାହିଁ । କ୍ୱଚିତ କଷ୍ଟ ହୁଏ ବା କାଲୁଆ ଲାଗେ । ଆକାର ଅତିଶୟ ବୃଦ୍ଧିପ୍ରାପ୍ତ ହେଲେ ଜଟିଳ ହୋଇ କାର୍ପାଲ ଟନେଲ ସିଣ୍ଡ୍ରୋମ ରୋଗ ହୁଏ । ଏହି ରୋଗର କାରଣ ଅଦ୍ୟାବଧି ଅଜ୍ଞାତ ଅଛି । ସାଇନୋଭିଆଲ ମେମ୍ବ୍ରେନ   ଏକ କ୍ଷୁଦ୍ର ଅଂଶ ବାହାରକୁ ବାହାରି ଆସି ଏହା ସୃଷ୍ଟି କରୁଥିବା ବିଶ୍ୱାସ କରାଯାଏ । ଜିମ୍ନାସ୍ଟିକ   ଏହି ସଙ୍କଟ ସୃଷ୍ଟି କରୁଥିଇପାରେ । ଏହି ରୋଗର ଗୋଟାଳି ମଧ୍ୟ ଦେଇ ଆଲୋକ ପ୍ରବେଶ କଲେ ଏହି ରୋଗ ଥିବା ସନ୍ଦେହ ସମର୍ଥନ‌ ଯୁକ୍ତ ହୋଇଯାଏ । ମେଡିକାଲ ଇମେଜିଙ୍ଗ   କରି ଅନ୍ୟାନ୍ୟ ରୋଗମାନଙ୍କ ସନ୍ଦେହ ଦୂରିଭୂତ କରାଯାଏ । ଏହାର ଚିକିତ୍ସାରେ ସଜାଗ ଅପେକ୍ଷା  , ଗଣ୍ଠିରେ ସ୍ପ୍ଲିଣ୍ଟ ଲଗା, ଛୁଞ୍ଚିଦ୍ୱାରା ଅସ୍ପିରେସନ ଓ ଅପରେଶନ ଇତ୍ୟାଦି ମୂଖ୍ୟ ସ୍ଥାନ ଅଧିକାର କରେ । ପ୍ରାୟ ଅର୍ଦ୍ଧେକ କେଶରେ ଏହି ରୋଗ ସ୍ୱତଃ ଭଲ ହୋଇଯାଏ । ବାର୍ଷିକ ୧୦,୦୦୦ଲୋକରେ ୩ ଜଣକୁ କଚଟି ଓ ହାତରେ ଏହି ରୋଗ ହୁଏ । ସାଧାରଣତଃ ମଧ୍ୟ ଯୁବା ଓ ମଧ୍ୟ ବୟସ୍କା ମହିଳାଙ୍କୁ ଏହି ରୋଗ ହୁଏ । ଏହାକୁ କେହି କେହି ବାଡ଼େଇଲେ ଭଲ ହୋଇଯାଏ କ‌ହନ୍ତି କିନ୍ତୁ ଏହି ଚିକିତ୍ସାକୁ ପ୍ରବର୍ତ୍ତନ କରିବା ଉପଦେଶ ସ୍ୱୀକାର୍ଯ୍ୟ ନୁହେଁ ।
ଏଟୋମିଡେଟ, ଅନ୍ୟମାନଙ୍କ ମଧ୍ୟରେ ବିକ୍ରୟ ନାମ ଆମିଡେଟ, ହେଉଛି ଏକ ସାଧାରଣ ଔଷଧ ଯାହା ଶାରୀରିକ ନିଶ୍ଚେତକ ଆରମ୍ଭ କରିବା ପାଇଁ ଏବଂ ଗଣ୍ଠି ପୁନସ୍ଥାପନ, କାର୍ଡିଓଭର୍ସନ୍, କିମ୍ବା ଟ୍ରାକିଆଲ୍ ଇନଟୁବେସନ୍ ଭଳି ପ୍ରଣାଳୀ ମାନଙ୍କରେ ପ୍ରଶାନ୍ତି କରଣ ପାଇଁ ବ୍ୟବହୃତ ହୁଏ । ଏହାର ପ୍ରଭାବ ଏକ ମିନିଟ୍ ମଧ୍ୟରେ ଆରମ୍ଭ ହୋଇ ୧୦ ମିନିଟ୍ ପର୍ଯ୍ୟନ୍ତ ରହିଥାଏ । ଏହା ଶିରାରେ ଇଞ୍ଜେକସନ ଆକାରରେ ଧୀରେ ଧୀରେ ଦିଆଯାଏ । ସାଧାରଣ ପାର୍ଶ୍ୱ ପ୍ରତିକ୍ରିୟାରେ ଇଞ୍ଜେକ୍ସନ ଦିଆଯାଇଥିବା ସ୍ଥାନରେ ଏବଂ ମାଂସପେଶୀ ଚଳନ ହେଉଥିବା ସ୍ଥାନରେ ଯନ୍ତ୍ରଣା ହୋଇପାରେ । ଅନ୍ୟାନ୍ୟ ପାର୍ଶ୍ୱ ପ୍ରତିକ୍ରିୟାରେ ସାମୟିକ ଶ୍ୱାସକ୍ରିୟା ବନ୍ଦ, ନିମ୍ନ ରକ୍ତଚାପ, ବାନ୍ତି, ଆଡ୍ରେନାଲ୍ ଅଭାବ ଏବଂ ଅଧିକ ଲାଳ ସୃଷ୍ଟି ହୋଇପାରେ । ରକ୍ତଚାପ ଦୃଷ୍ଟିକୋଣରୁ ଏହା ସାଧାରଣତ ସ୍ଥିର ଅଟେ । ଫେଣ୍ଟାନିଲ ବ୍ୟବହାର କରି ମାଂସପେଶୀ ଚଳନ ହ୍ରାସ କରାଯାଇପାରେ । ଔଷଧ ବ୍ୟବହାର ସରିବା ପରେ ସ୍ତନ୍ୟପାନ ନିରାପଦ ଅଟେ । ଲୋକଙ୍କୁ ଔଷଧ ବ୍ୟବହାର ପରେ ଅତି କମରେ ୨୪ ଘଣ୍ଟା ଗାଡ଼ି ନ ଚଳାଇବାକୁ ପରାମର୍ଶ ଦିଆଯାଇଛି। ଏହା ଗାବା  ରିସେପ୍ଟର ସ‌ହିତ ଅନୁବନ୍ଧିତ ହୋଇ କାର୍ଯ୍ୟକ୍ଷମ ହୁଏ । ଏଟୋମିଡେଟ ୧୯୬୪ ମସିହାରେ ବିକଶିତ ହୋଇଥିଲା ଏବଂ ୧୯୭୨ରେ ୟୁରୋପରେ ଓ ୧୯୮୨ରେ ଯୁକ୍ତରାଷ୍ଟ୍ରରେ ଚିକିତ୍ସା କ୍ଷେତ୍ରରେ ବ୍ୟବହାର ପାଇଁ ଅନୁମୋଦିତ ହୋଇଥିଲା । ଏହା ଏକ ସାଧାରଣ ଔଷଧ ଭାବରେ ଉପଲବ୍ଧ ଅଟେ । ଯୁକ୍ତରାଜ୍ୟରେ ୨୦୨୦ ମସିହା ସୁଦ୍ଧା ପ୍ରତି ୨ ମିଗ୍ରା ମାତ୍ରାର ମୂଲ୍ୟ ବାବଦ ପ୍ରାୟ ୧.୪ ପାଉଣ୍ଡ ଖର୍ଚ୍ଚ ହୁଏ ।
ଖରସ୍ରୋତା  (ଖରସୁଆଁ) ନଦୀ ଓଡ଼ିଶାର ଯାଜପୁର ଜିଲ୍ଲାରେ ପ୍ରବାହିତ ହୁଏ  । ଏହା ଓଡ଼ିଶାର ଦ୍ୱିତୀୟ ବୃହତମ ନଦୀ ବ୍ରାହ୍ମଣୀ ନଦୀର ଏକ ଶାଖା ନଦୀ । ଖରସ୍ରୋତା ନଦୀ ଯାଜପୁର ଜିଲ୍ଲାର ବରୁଆଁ ଅଂଚଳ ପାଖ ପାଖି ବ୍ରାହ୍ମଣୀ ନଦୀଠାରୁ ଉତ୍ପତି ହେଇଛି । ଖରସ୍ରୋତା ନଦୀ ଜଳ ଉପରେ ଯାଜପୁର ଜିଲାର ଚାଷ ଜଳସେଚନ ମଧ୍ୟ ନିର୍ଭର କରେ । ଖରସ୍ରୋତା ନଦୀର ଖରା ଜଳ ସ୍ରୋତ ପ୍ରବାହ ପାଇଁ ଏହାକୁ ଆଞ୍ଚଳିକ ଲୋକ ଖରସୁଆଁ ନଦୀ ଭାବରେ ମଧ୍ୟ ଜାଣନ୍ତି ।